text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Fólkatal
Januar 31 , 2008Her hava verið spurningar frammi um fólkatalið, sum eg dugi at síggja so minkar talið rímiliga skjótt. Eg haldi meg minnast at borgarstjórin hevur tosað um at bygdin veksur og vit mugu stykkja meira út. Er tað so? Eg haldi ikki tað fer at síggja gott út um øll húsini niðri í bygdini standa tóm og forfallin, meðan bygdin veksur uppi í Torvadali.
Fólkatalið hevur staðið nøkulunda í stað seinastu árini. Í 2000 búðu 1.233 íbúgvar í 2006 vóru vit 1.234 og í 2007 1.229. Orsøkin til minkingina frá 2006 til 2007 er m.a., at einans 12 børn eru fødd í 2007, tey vóru 17 í 2005 og 2006. 12 eru deyð í 2007, tað er sama tal sum í 2006.Borgarstjórin hevur óivað rætt í, at tørvur er á bústaðartilboðum í Vestmanna, tí torført er at fáa leiguíbúð, og fá eldri hús verða seld. Tendensurin er her hin sami sum aðrastaðni, færri fólk búgva í hvørjum húsi, tí hevur ein lítil minking í fólkatali ikki við sær, at fleiri hús vera tøk.
Hol í vegnum
Januar 29 , 2008Hevur kommunan nakra avtalu við nakað verkstað, so man fær bilin sporaðan aftur uppá kommununar rokning? Ella velur ein verkstaðið sjálvi, fyri síðan at senda rokningina til tykkum?
Vil eisini spyrja kommununa um, nær holini i vegunum í Vestmanna verða afturgjørd (ordiliga) ella um tey yvirhøvur verða afturgjørd?
Talið á holum og avskeringum í vegnum veksur bara og einki varandi verður gjørt, tað kann ikki vera meiningin at borgarin sjálvur skal rinda fyri sporing v.m.!
Holurnar í vegunum verða afturgjørdar skjótast gjørligt, men hesa ársins tíð kann verðrið forða nakað. Avskeringum í vegunum slepst ikki undan, og vanliga verður varandi asfaltring íkki gjørd grundað á avskeringar - ikki uttan so, at vegurin annars er í ringum standi.
Arkitekturin um Vestmanna
Januar 29 , 2008Eg fari at biðja kommunustýrislimir um at taka orðini hjá arkitektinum í útvarpinum til eftirtektar. Vælsignaðir verið góðir við tað sum er vakurt fyri eyga og varðveitið tað. Skaðin móti gamla skúla, pakkhúsini á Heyganesi og handilin hjá Suðuroya Hans stendur ikki til at broyta, men um vit fingu vakrar bygningar oman á fiskahúsið undir Hólmsbakka og krav vórðu sett til neystaeigarar um, at mála neystini svørt við hvítum vindeygum, hevði bygdin sæð vøkur út frá sjósíðuni.
Um krav varð sett til eigaran av buksunum hjá Obelix um at gera bygningin vakrari eri eg vísur í, at teir høvdu gjørt hetta, tí menninir eru jú skilafólk.
Fólkatalið
Januar 29 , 2008Hasi 1229 eru tað fleiri ella færri enn sama dag í fjør?
Ljós á FIFA vøllinum
Januar 25 , 2008Men hetta er ein áheitan á bygdarráðið um at hava ljósini tendraði til kl. 22.00.
Heilsan Hanus Christophersen
Fyrst ein rætting: tað er Mentunarnevndin, sum hevur samtykt, at ljósini skulu verða sløkt kl. 21.00.
Áheitanin um at hava ljósini tendrað til kl. 22.00 er latin Mentunarnevndini.
Vitjanir á heimasíðuni
Januar 25 , 2008Niðanfyrinevndu tíðindi stóðu á heimasídu kommununar tíðliga á árinum í fjørð. Økjast vitjanirnar framvegis? Hava tit bøt um tænastuna?
Nógvan vitjanir á heimasíðuni.
Sum niðanfyri standandi yvirlit vísir, eru nógvar vitjanir á heimasíðuni hjá kommununi. Hetta eru vit sjálvandi fegin um, og vit vilja gera alt fyri at betra um tænastuna soleiðis, at talið á vitjandi heldur økist enn lækkar!
Yvirlit yvir vitjanir á heimasíðuni hjá Vestmanna Kommunu:
Samlaða yvirlitið
Jan 2008
Dec 2007
Nov 2007
Oct 2007
Sep 2007
Aug 2007
Jul 2007
Jun 2007
fólkatal
Januar 25 , 2008Hvat var fólkatalið í Vestmanna 1. jan. 2008?
Samstarvseind
Januar 24 , 2008Undri meg yvir at 1 er ímóti at samstarva saman við Havnini, tí tað er hóast alt demokratiið í ræður, og eg vildi hildi at øll skuldu fylgt ynskinum hjá meirilutanum, hann er hóast alt at fáa eyga á.
Hesin 1, ið stemmar ímóti gongur jú ímóti meirilutanum.
Kann man spyrja um hvør hevur verði ímóti ??
Útsjónd
Januar 24 , 2008Hoyrdu tit arkitektin í útvarpinum? Hava tit nakrar ætlanir um at fara í gongd við at fríðka okkara deiligu bygd? Og eg meini fríðka frá einum enda av, ikki bara eitt hegn her, ein asfaltklatt der og okkurt blomstur, nei eg meini eina langtíðarfríðkingarætlan.
Myndir
Januar 24 , 2008Hvør hevur tikið hasar myndirnar tit hava ovast á forsíðuni?
Tær eru sera, sera vakrar.
Tit hava eina góða heimasíðu, sum er løtt at finna runt í.
Heilsan ein Vestmenningur í útlegd
Myndirnar hevur Jákup Durhuus, skrivari, tikið - við undantak av kvøldmyndini, sum Hilbert Elisson, hevur tikið.
Ljós á FIFA vøllinum
Januar 24 , 2008Hey tit í kommununi.
Eg haldi at tit sløkkja ljósini ov tíðiliga á FIFA vøllinum kl 21.00.
Eg ætlaði at spyrja tykkum um tit ikki kunnu hava ljósini tendra til kl 22.00. ?
Heilsan Hanus Christophersen
Lán
Januar 23 , 2008Hvussu stórt lán hevur Vestmanna Kommuna
Eftir valið
Januar 23 , 2008Mær kunnugt var talan um vegleiðandi fólkaatkvøðu og tí skilji eg ikki, at man hevur sovornan skund, við at senda bræv til innlendismálaráði.
Vestmenningar sum plaga at geva sær góða stundir og hugsa seg væl um? Tað vendist ikki aftur.
Var á kunnandi fundinum uppi í aulini har møtt vóru umleið 200 fólk, stórur yvi var um hvørja samstarvseind best var at velja.Hvussu kunna so hini hava tikið støðu, sum ikki møttu upp.
Ongin kundi greiða frá fyrimunum og vansum og hvat var best fyri Vestmenningar.
Tað er gleðast um, at so stór undirtøka var fyri at leggja saman við Kvívík.
Fram kom á fundinum, at eindirnar helst skulu verða 2000 fólk, men at Vestmanna Kvívík kundi lata seg gera.
Hetta hevði givið Vestmenningum eina betri kenslu og ikki sum nú missa sín egna identitet.
Harmiligt at málið ikki fær neyðugu viðgerðina og at vegleiðandi fólkaatkvøðan bleiv endalig og ikki vegleiðandi sum sagt var.
Tað er so bert mín vón, at tit hugsa tykkum um, áðrenn endalig støða veður tikin. Hetta rakar jú okkum øll.
Fólkaatkvøðurnar vóru vegleiðandi, men bygdarráðið virðir fólksins vilja. Bygdarráðið samtykti við 6 atkvøðum fyri og 1 ímóti at velja Streymoy sum samstarvseind. Vit skilja ikki, hví vit skulu bíða; úrslitið var jú greitt. Vit boða sjálvsagt Innlendismálaráðnum frá avgerðini hjá meirilutanum í bygdarráðnum beinanvegin. Eftir okkara tykki er ongin orsøk til at seinka málið, vit vilja jú hava møguleika at kanna samstarvs- og samanleggingarmøguleikar.
Mær dámar onki, at tú hevur so lítið álit á vestmenningum. 200 komu á kunnandi fund, hinir hava ikki hildið tað verið neyðugt við meiri kunning. Fyrimunir og vansar eru við øllum valum, tann einstaki má sjálvur meta um, hvat er best. Vit eiga at virða og góðtaka demokratiskar avgerðir, hóast vit eru ósamd.
samstarvseind.
Januar 22 , 2008Eg vil inniliga heita á tykkum um at koma við meira kunning og fáa eina debatt áðrenn eitt so tíðandi stig verður tikið, sum at fara upp í Havnar kommunu. Eg haldi at nógvir vestmenningar vita ikki av, at nú kunnu vit vera noydd at leggja saman við Havnar kommunu, um vit vilja ella ikki. Fólkatalið í Havnar kommunu er 16-18.000, í Vestmanna
búgva 12-1300. Um farið verður í Havnar kommunu, hava vestmenningar ikki longur nakra ávirkan á, hvat hendur í bygdini. Hvat munnu vit fáa? Kanska eitt umboð í Tórshavnar kommunu? Vit missa kanska læknan, børnini skulu til Havnar í skula sum 12-14 ára gomul, russaravrak á vágni, tey gomlu til Havnar á ellisheim. Kanska nakað svartskygd, men fakta er at vit onga ávirkan koma at hava á hvat hendir í bygdini. Avgerðin kemur at liggja í Havnini.
Men góðu tit, fá eina debat í lag(ein fundur er ikki nokk), og lat okkum øll umhugsa okkum væl, og atkvøða umaftur
um samstarvseind, tá øll vita hvat tey gera.
Vit hava onga ætlan um at gera nýggja vegleiðandi fólkaatkvøðu, tí úrslitið gjørdist sera greitt; 60,1% (481 vestmenningar) valdu Streymoynna sum samstarvseind. Bygdarráðið fer sjálvsagt at góðtaka fólksins vilja.
samanlegging
Januar 21 , 2008eg var á væli og valdi at Vestmanna og Kvívík leggja saman í eina kommunu.
men eg skilji ikki at so nógv fólk hava valt Havnina sum samstarvsøki.tí tá vit koma uppí havnina hava vit vestminningar onga sum helst ávirkan hvat skal henda her í bygdini meira. (stutt sagt avhøvda økkum sjálvi)
við at velja Vága øki kunnu vit fáa ávirkan, allar kommuninar eru líka stórar.
Valið var demokratiskt, og meirilutin var greiður.
Inniogn í peningastovnum
Januar 16 , 2008
Í sambandi við, at hallið á fíggjarætlanini verður fíggjað við inniogn í peningastovni, er mín spurningur:
Hvussu stór er samlaða inniognin hjá Vestmanna kommunu í peningastovnum ??
Inniognin í peningastovni er pr. 16.01.’08 kr 4.196.447,51. Skatturin fyri des. ’07 er ikki komin á bókina enn, hann er kr 3.020.620,59. Vit eiga í MVG afturgjalding kr 798.916,91. Bert ein partur av patrafelagsskattinum fyri 2007 er goldin okkum, har íresta kr 909.639,80.
Grindaboð!
Januar 16 , 2008Nú tað verður tosað um grindaformenn og grindaforkvinnur á heimasíðuni kundi eg hugsa mær at fingið at vita:
Hvørjir eru grindaformenn í Vestmanna?
Hvussi og hvør velur grindaformenn?
Hvønn skal ein venda sær til um ein ynskir at stilla upp
til grindaformansval?
Eru grindaformennirnir áramálsettir?
Takk fyri
Hesir eru grindaformenn í Vestmanna:
Finnbogi Joensen, Jóni Durhuus, Jóhannus Haldansen og Faber Isaksen. Eykamenn eru: Eyðun Joensen og Jóan Hendrik Isaksen.
Grindaformenninir verða valdir sambært niðanfyri standandi grein í kunngerð nr. 46 frá 08.04.1998'); document.writeln(''); } //--> um grind:
§ 4. Til hvørja hvalvág verða 4 mans uppnevndir til grindaformenn og 2 tiltaksmenn umframt.
Stk. 2. Hesir menn stíla fyri grindini, um sýslumaðurin ikki er til staðar, og skulu teir gjølliga útinna alt, sum er álagt sýslumanninum/teimum í kunngerðini.
Stk. 3. Sýslumaðurin uppnevnir grindaformenninar eftir ummæli frá bygdaráðnum (býráðnum) fyri 5 ár. Um semja er millum grindamenn á staðnum, er loyvt at halda fram at velja grindaformenn, sum vanligt hevur verið, og sýslumaðurin uppnevnir síðan hesar. Sýslumaðurin hevur harumframt heimild til at boðsenda ella bráðfeingis seta aðrar grindaformenn, um hann heldur tað vera neyðugt. Sýslumaðurin kann eisini avgera, at uppnevndir grindaformenn skulu vera grindaformenn fyri fyribilsgóðkenda hvalvág.
Stk. 4. Eingin undir 60 ár kann sýta fyri at verða grindaformaður.
Kunngerðin sæst í heilum líki á www.logir.fo og við at skriva grind í leititeigin.
Omanfyri nevnda grein er tann einasta, sum umtalar val av grindaformonnum. Um ein ynskir at gerast grindaformaður, skal ein venda sær til kommununa ella til sýslumannin.
Vestmanna Kommuna samtykti á fundi 18. des. 2007 at viðmæla somu grindaformenn fyri hvalvágna í Vestmanna, og hetta varð gjørt eftir at viðkomandi vóru spurdir - eins og gjørt hevur verið frammanundan.
Vísandi til omanfyri nevndu grein 4 í kunngerðini um grind, verða grindaformenninir valdir fyri 5 ár.
Kvinnuligir grindaformenn
Januar 16 , 2008Ja, eg haldi tað vera sera spennandi við kvinnuligum grindaformonnum og yvist ikki í at vit kvinnur kunnu læra uppgávuna skjótt og væl.
Tað verður spennandi til komandi grindaformansval.
Bátapláss
Januar 16 , 2008Hvussu nógv kostar tað, at hava ein bát liggjandi í einum bátaplássi, inni í bátahylinum, um ári?
Brot úr reglugerðini fyri bátahylin í Vestmanna:
Tann árliga leigan er í løtuni:
1.000 kr árliga fyri bátapláss upp til
1.500 kr árliga fyri bátapláss upp til
2.000 kr árliga fyri bátapláss upp til
sethús við havnarøki
Januar 15 , 2008Hevur VK keypt ella er í samráðingum við eigarar
av sethúsunum oman á havnarøki ( Jens. p.Rein , Dalla og Jógvan.) fyri at ogna sær lendi vm.
heilsan
Steingrím.
Skattalistin
Januar 15 , 2008Hví liggur skattalistin ikki á heimasíðuni, tá hann allíkavæl er almennur ?
Eg meini so við - so sleppur man undan at ganga gjøgnum brøttu trappurnar á kommunuskrivstovuni.
salting
Januar 15 , 2008Tá tað er hált á vegnum, er tað eisini hált í garðinum...
Fólk bera 1/2 ára gomul børn í føvninginum, og tað kemur fyri at tey glíða í glerinum.
Eisini starvsfólk og tey størru børnini hava ampa av hesum.
Eg haldi, at tað skuldi verið ein sjálvfylgja at tað varð saltað, áðrenn børnini byrja at møta um morgunin
Starvsfólkini eru tey fyrstu, sum møta, og tey fáa skjótt sent boð víðari, um neyðugt er at salta.
Vegirnir skulu saltast fyrst, bæði fyri at fólk í akfari kann koma til stovnarnar við børnum sínum, áðrenn tey fara til arbeiðis, og eisini fyri at onnur fólk skulu kunnu sleppa til arbeiðis - bæði her í bygdini og avbygdini.
salting
Januar 14 , 2008Hví verður so sjáldan saltað uttanfyri Gjáarlon (inni í garðinum) ?
hvør hevur ábyrgdina av saltingini uttanfyri barnagarðarnar... ?
Kvinnuligir grindaformenn
Januar 10 , 2008Havi við stórum áhuga lisið á heimasíðuni hjá Vestmanna Kommunu, at bygdaráðið á fundi 18. desember 2007 einmælt hevur samtykt, at hugsast skal um javnstøðu, tá grindaformenn verða valdir í framtíðini. Í tí sambandi kundi eg hugsa mær at fingið at vita, hvørjar førleikar/persónligar eginleikar kvinnuligir grindaformenn skulu hava.
Kvinnuligir grindaformenn (grindaforkvinnur) skulu sjálvandi hava somu førleikar/persónligu eginleikar sum teir mannligu.
Í kunngerð nr. 46 frá 8. apríl 1998 um grind stendur hetta um grindaformenn:
§ 4. Til hvørja hvalvág verða 4 mans uppnevndir til grindaformenn og 2 tiltaksmenn umframt.
Stk. 2. Hesir menn stíla fyri grindini, um sýslumaðurin ikki er til staðar, og skulu teir gjølliga útinna alt, sum er álagt sýslumanninum/teimum í kunngerðini.
Stk. 3. Sýslumaðurin uppnevnir grindaformenninar eftir ummæli frá bygdaráðnum (býráðnum) fyri 5 ár. Um semja er millum grindamenn á staðnum, er loyvt at halda fram at velja grindaformenn, sum vanligt hevur verið, og sýslumaðurin uppnevnir síðan hesar. Sýslumaðurin hevur harumframt heimild til at boðsenda ella bráðfeingis seta aðrar grindaformenn, um hann heldur tað vera neyðugt. Sýslumaðurin kann eisini avgera, at uppnevndir grindaformenn skulu vera grindaformenn fyri fyribilsgóðkenda hvalvág.
Stk. 4. Eingin undir 60 ár kann sýta fyri at verða grindaformaður.
Kunngerðin sæst í fullum líki undir www.logir.fo og við at skriva grind í leititeigin.
Kommunusamanlegging
Januar 10 , 2008Nú er so nógv skrivad um fólkkaatkvøduna, id verda skal. Veit ikki um eg havi skilt málid rætt, men so sum eg havi skilt, so er talan um, at kommunustýrtid bidur um eina ábending frá okkum vestmenningum um, hvønn part av landinum, vit kundu hugsa okkum at hoyra til/ arbeida saman vid frameftir, og út frá tí samrádast vid vidkomandi partar. Eftir tad, nýggja atkvødugreidslum, har støda skal takast til endaliga kommunusamanlegging ella ikki. Vit kunnu jú verda sjálvstødug kommuna, saman vid Kvívík, men skulu so samstarva vid adra eind/kommunu. Tad er jú eingin meining í at fara at samrádast vid t.d. Tórshavnar Kommunu, um eitt nú bert 10 % av fólkinum ynskir tann samstarvspartnarin, medan kanska ávíkavist 40% og 50% av fólkinum ynskir hinar loysnirnar - er hetta ikki so ? - Altso, at kommunustýrid ynskir eina ábending frá okkum um, hvønn veg vit kundu hugsa okkum at fari ?
Haldi, at flestu vestmenningar kenna so mikid til nærumhvørvid og hvat hvør parturin stratregist hevur at siga fyri okkum, at vit vita, hvat hvør kann bjoda okkum. Stóri spurningurin er kanska, hvat kunnu vit bjóda - tad er jú vit, sum skulu uppí onkrastadni og ikki umvent.
Tú hevur skilt málið rætt – sí eisini svarið frammanfyri/niðanfyri.
Fólkaakvøðan
Januar 10 , 2008Í kunningarskrivinum ið sent varð út til hvørt húskið í bygdini stendur, í tríða brotið, at Vegleiðandi atkvøðan snýr seg um samstarvseind og ikki kommunusamanlegging; og víðari seinni, at Valda samstarvseindin avmarkar tó møguleikarnar at leggja saman.
Hvat meinast hetta við? Eg síggji ikki nakað vegleiðandi í tí. Er møguleiki fyri at bygdafólkið velur td. Vágar, og bygdaráði velur td. Tórshavn.
Og eitt avtrat. Vegleiðandi, meinast tað við at vit skulu til eina fólkaatkvøðu aftur seinni, tá ið eventuellur sáttmáli ella avtala við ávísa kommunu er gjørd?
Vinarliga Jónsvein á Rógvu
Fólkaatkvøðurnar eru vegleiðandi, tí bygdarráðið er ikki bundið av teimum. Bygdarráðið hevur heimild til sjálvt at taka avgerðina uttan vegleiðandi fólkaatkvøðu, somuleiðis kann bygdarráðið skúgva eitt úrslit av eini vegleiðandi fólkaatkvøðu til síðis. Ongin vandi er tó fyri, at bygdarráðið ikki virðir úrslitið av fólkaatkvøðuni um samstarvseind.
Tað er rætt, at vit kunnu vænta eina nýggja vegleiðandi fólkaatkvøðu um samanlegging, um kommunur semjast um samanleggingaravtalu. Henda fólkaatkvøða kann jú ikki vera enn, tí samráðingar mugu vera um innihaldið í eini slíkari avtalu; vit mugu vita, hvørjar treytir, avmarkingar, staðsetingar o.a. er í avtaluni.
Minstukrøv til eina samanleggingaravtalu eru:
§ 4. Áðrenn avtalur um kommunusamanleggingar verða góðkendar av landsstýrismanninum sambært § 5, skal semja í minsta lagi vera um:
Posthúsgøtan
Januar 08 , 2008Hví er gøtuljósið í posthúsgøtuni ongantíð tendra?
Ungdómshúsið
Januar 08 , 2008nær sleppa tey smáu í ungdómshúsið ???
Fólkaatkvøða
Januar 07 , 2008Eg meini eisini at tað er heilt burturvið, um vit borgarar ikki kunnu fáa eitt sindur av kunning, um fyrimunir og vansar við samanleggingina við tær tríggjar samstarvseindirnar. Um vit ikki fáa tað, hvat skulu vit so velja til? Onkra kunning og ja, onkur val-lyfti mugu vit fáa frá Tórshavnar - , Sunda - og Vága kommunu. So vit hava okkurt at halda okkum til.
Tilflytari
Okkara uppgáva er at kunna um vegleiðandi fólkaatkvøðuna um samstarvseindir. Tann kunningin er einføld, vit skulu velja millum 3 møguleikar.
Vit hava ongan møguleika at kunna um, hvat hendir eftir fólkaatkvøðuna, tí tá eru fleiri partar um at taka avgerðirnar – ein møguleiki er, at onki hendir, tí ongin krevur kommunusamanleggingar. Mest sannlíkt er tó, at bygdarráðið setir seg í samband við kommunurnar í valdu samstarvseindini fyri at kanna, um møguleikar eru fyri samanlegging. Um samanleggingarmøguleikar eru, so verður samstarvsavtala gjørd, og vegleiðandi fólkaatkvøða verður so um hana.
Vit síggja onga orsøk til at seinka fólkaatkvøðuni, tí kunningin verður ikki einfaldari, og vit fáa ikki hildið fram, fyrr enn samstarvseindin er vald. Ein seinking hevði havt við sær, at sitandi bygarráð ikki fekk møguleika at fyrireika eina møguliga kommunusamanlegging.
Fólkaatkvøða
Januar 07 , 2008Í hesum teiginum havi eg fleiri ferðir róst tykkum í bygdarráðnum fyri tykkara frálíka arbeiði, men í málinum um kommunusamalegging, hava tit eftir míni meting ikki gjørt arbeiðið til lítar. Málið er alt ov illa lýst. Vit vita jú ikki, hvat vit kunnu vænta okkum eftir fólkaatkvøðuna. Alt ov lítið kjak hevur eisini verið um hetta stóra málið. Vit vestmenningar eru ikki júst kendir fyri at loypa framav, so er tað neyðugt, at vit longu nú, í byrjanini av 2008 taka støðu til samstarvsøki, tá ið kravið er, at vit bara skulu taka støðu ádrenn oktober 2009? Hvat við at bíða til í heyst, tí tá vita vit eisini betri, hvussu leikur fer vesturi í Vágum. Tað er sjálvandi rættiliga seint at avlýsa atkvøðugreiðsluna nú, so stutt ádrenn hon skal haldast, men við hvørt verður ein noyddur at býta í grasið. Teir stórstu politikanir verða ofta teir, ið tora at viðganga sínar feilir.
Okkara uppgáva er at kunna um vegleiðandi fólkaatkvøðuna um samstarvseindir. Tann kunningin er einføld, vit skulu velja millum 3 møguleikar.
Vit hava ongan møguleika at kunna um, hvat hendir eftir fólkaatkvøðuna, tí tá eru fleiri partar um at taka avgerðirnar – ein møguleiki er, at onki hendir, tí ongin krevur kommunusamanleggingar. Mest sannlíkt er tó, at bygdarráðið setir seg í samband við kommunurnar í valdu samstarvseindini fyri at kanna, um møguleikar eru fyri samanlegging. Um samanleggingarmøguleikar eru, so verður samstarvsavtala gjørd, og vegleiðandi fólkaatkvøða verður so um hana.
Vit síggja onga orsøk til at seinka fólkaatkvøðuni, tí kunningin verður ikki einfaldari, og vit fáa ikki hildið fram, fyrr enn samstarvseindin er vald. Ein seinking hevði havt við sær, at sitandi bygarráð ikki fekk møguleika at fyrireika eina møguliga kommunusamanlegging.
Fólkaatkvøðan
Januar 07 , 2008Er tað ikki ein av tykkara uppgávum sum bygdarráðslimum at syirgja fyri, at spurningurin um kommunueindir verður so væl lýstur sum møguligt, áðrenn hann verður lagdur út til fólkaatkvøðu? Tað at tit persónliga hava eina ávísa hugsan í málinum frítekur tykkum væl saktans ikki frá hesi uppgávu, ella hvussu? Meina tit verðuliga, at hetta málið er búgvið til støðutakan?
Okkara uppgáva er at kunna um vegleiðandi fólkaatkvøðuna um samstarvseindir. Tann kunningin er einføld, vit skulu velja millum 3 møguleikar.
Vit hava ongan møguleika at kunna um, hvat hendir eftir fólkaatkvøðuna, tí tá eru fleiri partar um at taka avgerðirnar – ein møguleiki er, at onki hendir, tí ongin krevur kommunusamanleggingar. Mest sannlíkt er tó, at bygdarráðið setir seg í samband við kommunurnar í valdu samstarvseindini fyri at kanna, um møguleikar eru fyri samanlegging. Um samanleggingarmøguleikar eru, so verður samstarvsavtala gjørd, og vegleiðandi fólkaatkvøða verður so um hana.
Vit síggja onga orsøk til at seinka fólkaatkvøðuni, tí kunningin verður ikki einfaldari, og vit fáa ikki hildið fram, fyrr enn samstarvseindin er vald. Ein seinking hevði havt við sær, at sitandi bygarráð ikki fekk møguleika at fyrireika eina møguliga kommunusamanlegging.
Fólkaatkvøðan
Januar 07 , 2008Nú tað er vorið okkum vestmenningum greitt, at tit í bygdarráðnum eru so ósamd, at tað ikki ber tykkum til at koma við meira kunning til okkum borgarar v.v fólkaatkvøðuni, fari eg at heita á tykkum um at skipa so fyri, at umboð fyri tær tríggjar samstarvseindirnar - t.d Heðin Mortensen fyri Tórshavnar Kommunu, Heðin Zachariasen fyri Sunda Kommunu og formaðurin fyri Felagskommununa í Vágum - koma at taka lut á borgarafundinum, sum tit - vónandi skjótt - fara at skipafyri.
Kunnu tit ikki lýsa hetta málið fragari, enn tit hava gjørt higartil, so vænti eg, at tit fáa eina bumbu at bresta í tykkara egna føvningi, tí tá verða tað mong, sum ikki koma at atkvøða, og nógvar atkvøður verða blankar. Eitt skíkt úrslit fara tit ikki at kunna brúka til nakað, og tá kemur Vestmanna Kommuna at standa í eini upp aftur truplari støðu, enn tit gera í dag.
Tit hava enn møguleikan at útseta fólkaatkvøðuna!!
Ósemjan millum okkum er ikki øðrvísi enn ósemjan millum aðrar vestmenningar. Kunningin er ikki ávirkað av hesum; hóast vit øll í bygdarráðnum vóru samd, so hevði tað verið ósakligt, um vit bert kunnaðu um og mæltu til ta samstarvseind, sum vit fóru at velja.
Vit halda, at kunningin hevur verið greið, tí har er ikki nógv at kunna um. Lógin um sjálvbodna kommunusamanlegging krevur heilt einfalt, at vit velja samstarvseind. Trupulleikin hjá tær tykist at vera, at tú krevur, at kommunan skal siga tær, hvat val er best – tað kunnu vit ikki, tí fyrimunir og vansar eru við øllum valum. Og sum nevnt fyrr, so ber ikki til at fara undir veruligar samráðingar við grannar, fyrr enn vit hava valt samstarvseind.
Borgarstjórar og bý-/bygdarráðslimir í grannakommunum hava hvørki førleika ella heimild at kunna okkum betur, tey kunnu kanska lova okkurt afturfyri at velja teirra eind, men tað verður ongantíð annað enn lyfti, sum eitthvørt bý- ella bygdarráð kann kolldøma.
Vit vænta ikki, at nøkur bumba brestur. Okkara fatan er, at vestmenningar eru greiðir um, at talan er um eitt torført val, og orsøkin til tað torføra valið er ikki vantandi kunning. Vit vænta framvegis stóra valluttøku.
Fólkaatkvøðan
Januar 07 , 2008Eg haldi at tit misskilja spurningin viðv. fólkaatkvøðuni um kommunusamanlegging/samstarvseind. Vit vita væl, at tað eru tríggir valmøguleikar.
Tað sum tørvur er á, er td. lýsing av fyrimunum og vansum við hvørjum valmøguleika. Hetta meti eg er neyðugt, um ein skal hava nakað grundarlag fyri at velja framtíðar samstarvsøki. Tað er ikki líkamikið fyri framtíðina, hvat øki verður valt.
Tað er tí neyðugt, at kunnað verður um hetta áðrenn fólkaatkvøðuna. Annars kann væntast, at feiri blankar atkvøður verða, og tað er óheppi.
Bygdarráðið er ikki ført fyri at geva tær ta kunningina, sum tú vilt hava. Bygdarráðslimir eru ikki samdir um, hvørja samstarvseind, vit skulu velja. Tað eru fyrimunir og vansar við øllum samstarvseindunum; valið er í stóran mun tengt at, hvat tann einstaki raðfestir hægst. Valið er ymiskt, um ein leggur dent á ávirkan, nærdemokrati, framtíðar kommunubygnað, kommunustødd ella løtuvinning. Tað ber ikki til at kunna objektivt um, hvat val er rættast.
Vit hava tosað við kommunur í øllum samstarvseindum, allastaðni er ávísur áhugi í størri eindum, men ongin vil fara undir beinleiðis samráðingar um samanlegging, fyrr enn vit hava valt samstarvseind.
Valið er ikki lætt, hvørki hjá bygdarráðslimum ella øðrum vestmenningum. Tú kundi sett teg í samband við bygdarráðslimir beinleiðis og spurt teir, hvørja eind teir ætla at velja, og biðið teir grundgivið sína hugsan. Annar møguleiki er at spyrja løgtingslimir, landsstýrisfólk ella onnur skilafólk, hvørja hugsan tey hava.
Tú noyðist sjálv/-ur at taka støðu til eitt torført val; ein blonk atkvøða er eisini eitt val, men tá velur tú at lata onnur velja fyri teg.
Vatn og vatn
Januar 07 , 2008Eg haldi at tyt åttu at koyrt alt hata vatni vekk sum rennur á vegnum í midalsbrekku. Fra gøtuni hja helga og sigurdley og omaneftir rennur vatn á vegnum , hví kann man ikki fåa hetta vekk út til kantin heilt har uppi hjá sigurdley. vatni rennur allastaðni á vegnum heilt oman tyl palla lamhauge.
Er ein atlan um alt vatni sum rennur á øllum vegum í vestmanna, tí tað rennur heilt nógv vatn alla møguligastess.
Flatabø
Januar 07 , 2008Kunnu ljósini á Flatabø ikki verða longri tendra?
Um meint verður við ljósini á sparkivøllinum, so er tað ein bygdarráðssamtykt sum ástur, at ljósini skulu slokna kl. 21.00.
Um meint verður við gøtuljósini so er tað fotocella, sum stýrir tendring og sløkking - møguliga kann henda innstillast ella snarast soleiðis, at hon vendur frá morgunljósinum.
Flatabø
Januar 04 , 2008Hví sløknar ljósi á flatabø so tílja??
Gøtuljósini slokna við ljósstýring (fotocellu), tvs., at ljósini slokna, tá dagsljósið hevur fingið eina ávísa ljósstyrki.
Um meint verður við ljósini á sparkivøllinum, so eru hesi stýrd við klokku, og tey eru stillaði til at slokna kl. 21.00.
Posthúsgøtan
Januar 04 , 2008Er posthúsgøtan liðug hampa? Har sær ikki pent út. Nakrir klattar av asfalti ella onkrun líknandi er blaka í gøtuna
Hesir klattar, tú kallar tað, eru oljugrús, sum er lagt fyri at royna at javna kantin í niðara borði.
Fyribils er arbeiðið liðugt.
navnið?
Januar 04 , 2008Nær verður navnið hjá ungdómshúsinum kunngjørt? :D :*
Ovara Fossábrúgv
Januar 04 , 2008Er tað rætt ,at kommunan ætlar at taka ovaru brúnna um Fossá burtur, fyri at seta eina størri á sama stað??
Hugsað hevur verið um at gera nýggja brúgv niðanfyri verandi - hetta er eisini í samsvar við bygdarskipanina - men hetta er ikki eitt arbeiði, sum er í raðfesting yvir arbeiðir í ár.
Viðm. 2 til Einki leyst starv í løtuni
Januar 04 , 2008Okey, takk fyri svarið. Eg haldi meg hava hugt, men einki sæð :( Kunnu tit siga mær nær freistin var úti at søkja?
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


c: text/html

text:
Býarætlan og byggisamtykt
Býarætlan
Arbeiði við at gera nýggja býarskipan og byggisamtykt var ein longri tilgongd, sum tók nøkur ár eftir at Leirvíkar og Gøtu kommuna løgdu saman til eina kommunu. Tað, sum er sermerkt við hesum stóra arbeiði, er at kommunan hevur fyrst arbeitt við at gera eitt Bygdaratlas fyri bygdirnar, ið lýsir søguna hjá bygdunum og verandi støðu. Síðani hevur verið arbeitt við Visiónsstrategi, sum lýsir hvørjar ætlanir kommunan hevur. Út frá hesum arbeiði er nýggj býarskipan og byggisamtykt gjørd.
Fleiri broytingar eru gjørdar í nýggju byggisamtyktini í mun til tær gomlu byggisamtyktirnar. Millum annað verður nettonýtslustig ikki brúkt longur, fleiri økir eru bólkað í serstaka byggisamtykt, økir eru umhvørvisflokkað, byggistig eru flokkað og ikki at gloyma er nú ein byggisamtykt fyri allar bygdirnar ístaðin fyri tvær byggisamtyktir.

robotstxt: allowed

filter: keep


text:
Samtyktir gjørdar á bygdarráðsfundi mánadagin 28. desember 2015.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Við aðru viðgerð av flytingum millum konti í fíggjarætlanini fyri árið 2015 hevði borgarstjórin tvey
broytingaruppskot samanborið við fyrstu viðgerð.
Hesi bæði broytingaruppskot vórðu góðkend, so allar flytingarnar millum konti í fíggjarætlani hjá
Porkeris kommunu fyri árið 2015 vórðu einmælt góðkendar við aðru viðgerð.
2.
Samtykt varð at geva Porkeris Bygdarsavni loyvi at umvæla Skemmukrambúðina og hækka grundina á
henni hálvan metur sambært skrivi dagf. 20. august 2015.
Víst verður til, at Fornminnisnevndin í skrivi dagfest 14.12.2015 hevur givið loyvi til nevndu umvæling
og hækking av Skemmukrambúðini.
Samtykt varð at geva Porkris Bygdarsavni loyvi at byggja Skemmukrambúðina uppaftur í sama líki
sambært skrivi dagf. 23. november 2015.
Viðmerkjast skal, at hetta loyvið frá Porkeris kommunu er reytað av, at neyðug loyvi frá øðrum
myndugleikum og í hesum føri frá Fornminnisnevndini og Náttúrufriðingarnevndini fyriliggja,
áðrenn arbeiðið verður sett í gongd.
3.
Samtykt varð at taka undir við sølu av ognini hjá Kommunufelagnum í Kvívík.
Porkeris Bygdarráð.


text:
Fleiri dystir eru á skránni hetta vikuskiftið.
Leygardagin 5. maj:
3. liðið skal spæla á útivølli ímóti Østerbro IF 6. Dysturin byrjar kl.11:15 og verður spældur í Fælledparkini.
1. liðið skal spæla á útivølli ímóti toppliðnum í deildini, Union. Dysturin byrjar kl.15:30 og verður spældur á Genforeningspladsen.
Sunnudagin 6. maj:
Kvinnurnar skulu spæla á útivølli ímóti Skjold. Dysturin byrjar kl.11:45 og verður spældur í Fælledparkini.
7 mansliðið skulu spæla á heimavølli ímóti Tårnby FF. Dysturin byrjar kl.15:15 og verður spældur á Kløvermarkini.
Køv ikki eldhugan!


text:
Hýsa líkist toski í vakstrarlagi. Hon hevur tó ein eyðkendan dimman blett aftan fyri uggafjøðurina.
Hýsa hevur yvirbit, so hon fær lættliga fatur á føðini, sum hon skavar upp av botni. Hýsa etur serliga slangustjørnur, skeljadýr, sniglar, krabbadýr, bustmaðkar og smáan fisk, t.d. nebbasild. Kemur hon á gýtingarleið hjá sild, liggur hon og sutlar sildarogn í seg, sum eru um allan botnin í gýtingartíðini
Eins og toskastovnurin er hýsustovn urin undir Føroyum eisini serføroyskur. Hýsa er bæði á landgrunninum og Føroyabanka. Hon veksur skjótari undir Føroyum enn aðrastaðni; skjótast veksur hon á Føroyabanka.


text:
Urtagarðar og viðarlundir eru góð støð hjá smádýrum at liva. Her eru grasvøllir, trø, berjarunnar og nógvar blómur. Í viðarlundum eru ofta eisini smá vøtn og áir.
Í urtagørðum og viðarlundum kunnu sostatt nógv sløg av smábýlum vera á einum stað. Har er eisini ofta sól og lívd. Tað merkir, at nógv sløg av dýrum kunnu finna seg til rættis her.
Nógv sløg av smáfugli eru komin til Føroya, síðan viðarlundir eru komnar, og fólk eru farin at fáa sær urtagarð. Við tíðini síggjast hesir fuglar eisini á støðum, har ongi trø og runnar vaksa.
Urtagarðar eru góð støð hjá nýggjum sløgunum at seta búgv.


text:
Tíðindaskriv frá Námi
Við Fransktbókini ber til at læra franskt í føroyska miðnámsskúlanum við støði í føroyskmæltari mállæru og fronskum tekstum við føroyskum orðafrágreiðingum. Tað eru Hallgerð Brim og Hanna Jensen, sum hava týtt og tillagað donsku útgávuna Franskbogen, sum danska forlagið Systime hevur givið út.
- Tað er altíð best at læra eitt nýtt mál við støði í móðurmálinum, og leingi vantaði okkum eina byrjanarbók til franskt, siga rithøvundarnir, sum báðar undirvísa í fronskum á Miðnámi á Kambsdali.
Ein sBók er ein samvirkin, netborin útgáva, sum í sniði líkist einari bók og í møguleikum er sum ein heimasíða. Í sBókini til franskt eru m.a. 50 tekstir, 180 myndir, 90 ljóðbrot, 250 samvirknar uppgávur og 1600 orðafrágreiðingar.
Øll øki í byrjanarundirvísing í fronskum verða viðgjørd, og teir 36 kapitlarnir fevna um eitt savnað byrjanarskeið. Við tekstum, uppgávum og mállæru hevur bókin nóg mikið av tilfari til á leið 80 undirvísingartímar.
Fyri at geva lærarum og næmingum møguleika til at lesa uttan skíggja hevur Nám nú eisini givið føroysku útgávuna út sum pappírsbók. Pappírsbøkurnar hava allar teir somu tekstirnar sum sBókin, eisini alla ta føroyskt mæltu mállæruna. Men samvirknu uppgávurnar og franski upplesturin eru sjálvandi ikki við.
Netborna sBókin kostar 104 krónur fyri eitt trý ára hald. Styttri hald kunnu eisini keypast.
Pappírsbókin kostar 298 krónur og kann bíleggjast ígjøgnum føroysku bókasølurnar.


text:
Janus á U21-landsliðið
Janus S. Samuelsen er ímillum teir 19 leikararnar, Eli Hentze, U21-landsliðsvenjari, í fyrsta umfari hevur úttikið til dystirnar ímóti Danmark og Finnlandi, sum verða ávikavist á heimavølli 31. august og á útivølli 5. septembur.
- Vit gleða okkum og fara undir uppgávurnar við vónum og ætlanum um, at avrikið skal verða 110 prosent. Soleiðis sigur Eli Hentze, venjari hjá U21-landsliðnum, sum í næstum skal spæla tveir EM-undankappingardystir.
Hósdagin 31. august verður talan um danska mótstøðu á Tórsvølli, og fimm dagar seinni, týsdagin 5. september skal føroyska U21-liðið spæla á útivølli ímóti Finnlandi.
- Fyri framman standa tvær stórar og spennandi uppgávur, men vit hava eisini úttikið ein sterkan hóp. Men danir hava eisini eitt gott U21-landslið, har ikki færri enn átta av spælarunum vóru við í U21 EM-endaspælinum í summar, sigur Eli Hentze við heimasíðuna hjá FSF.
Teir 19, sum í fyrsta umfari eru úttiknir, eru hesir
Elias Rasmussen, Víkingur
Karstin Hansen, NSÍ
Ari Olsen, Skála
Benjamin Heinesen, B36
Bjarni Petersen, B36
Bartal Wardum, HB
Ólavur Niclasen, KÍ
Erlendur Magnussen, B36
Betuel Hansen, NSÍ
Jákup B. Andreasen, KÍ
Hákun Edmundsson, Skála
Jann J. Benjaminsen, NSÍ
Janus S. Samuelsen, 07 Vestur
Daniel Johansen, HB
Jóannes Bjartalíð, KÍ
Teit Jacobsen, SønderjyskE (DEN)
Petur Knudsen, NSÍ
Meinhard E. Olsen, B36
Jákup L. Thomsen, FC Midtjylland (DEN)
Í alt verða 20 spælarar úttiknir til dystirnar ímóti Danmark og Finnlandi, men hvør tann 20. verður, verður avgerð tikin til mánadagin, eftir at 19. umfar í EFFO-deildini er spælt.


text:
Krabbameinsfelagið fegnast um, at viðgerðartrygd fyri allar føroyingar nú er í ljósmála
Krabbameinsfelagið fegnast um, at viðgerðartrygd fyri allar føroyingar nú er í ljósmála
Løgtingið hevur fríggjadagin einmælt samtykt, at landsstýrið skal kanna og útgreina, hvussu viðgerðartrygd kann verða sett í verk og hvørjar fíggjarligu avleiðingarnar eru. Tá ið tað er gjørt, skal landsstýrið leggja uppskot fyri løgtingið um hetta.
Tá ið talan er um t.d. krabbamein, er tað týðandi, at sjúkan verður staðfest skjótt, soleiðis at útlitini fyri at fáa heilsuna aftur, eru so góð sum til ber. Krabbameinsfelagið fegnast tí um, at tað nú verður farið undir miðvíst arbeiði at kanna og útgreina, hvussu ein skipan um viðgerðartrygd í sjúkrahúsverkinum kann verða sett í verk. Endamálið er, at allir føroyingar skulu hava trygd fyri, at tá ið illgruni er um sjúku, skal bíðitíðin at sleppa í viðgerð vera so stutt sum gjørligt.
Kaj Leo Holm Johannesen legði vegna Sambandsflokkin upprunaliga uppskotið fram. Samd Trivnaðarnevnd tók undir við tí, við nøkrum broytingum, og tað broytta uppskotið samtykti Løgtingið einmælt.
Á myndini síggjast Katrin Kallsberg, forkvinna í Trivnaðarnevndini og Kaj Leo Holm Johannesen.


text:
4. januar
4. januar er dagur 4 í árinum í gregorianska kalendaranum. 361 dagar eru eftir av árinum (362 dagar um skotár er).
Hendingar[rætta | rætta wikitekst]
- 1896 - Utah verður 48indi staturin í USA.
- 2014 - Stór leiting varð sett í verk á sjónum við eystaru síðu av Eysturoynni og aðrar staðir har um leiðir, fyri at finna líkið av 20 ára gamla Rana í Billustovu úr Oyndarfirði, sum hvarv eftir eina ferðsluvanlukku hin 28. desember 2013. Tað vóru sjálvboðin, ið tóku stig til leitingina. Roknað var við, at Rani var við í bilinum sum fór útav vegnum og koyrdi í Rættargjógv við Oyndarfjørð. Almennu bjargingarmyndugleikar úr Føroyum luttóku í stóru leitingini. Leitingin gav eisini úrslit. Eitt lík varð funnið í Rættargjógv og leitingin helt tí uppat. Umleið 100 bátar luttóku og umleið 400 fólk.
Føðingar[rætta | rætta wikitekst]
- 1643 - Isaac Newton (d. 1727)
- 1785 - Jacob Grimm, týskur ævintýrarithøvundur (Brøðurnir Grimm) (d. 1863)
- 1940 - Gao Xingjian, kinesisk-franskur rithøvundur.
- 1960 - Michael Stipe, amerikanskur sangari.
- 1977 - Teitur Lassen, føroyskur tónleikari.
- 1986 - James Milner, enskur fótbóltsleikari.
- 1990 - Toni Kroos, tyskur fótbóltsleikari.
Andlát[rætta | rætta wikitekst]
- 1941 - Henri Bergson, franskur heimspekingur (f. 1859)
- 1960 - Albert Camus, franskur rithøvundur (f. 1913)
- 2011 - Gerry Rafferty, skotskur tónleikari (f. 1947)


text:
Kjøtbollar og egg við súrróma
Arbeiðsháttur
Kóka seks egg, so tey eru hartkókað. Sker tey í helvt á longu síðu og tak gulan úr.
Mosa gulan og blanda hann við paté ella livurpostei.
Í einum øðrum bolla blandar tú súrróma við majones, salt, pipar og krydd, sum tær dámar.
Blanda so súrrómablandingina við egg og paté blandingini, so tað er mjúkt.
Fyll so eggahvítan við blandingini.
Tilfar0,5 kilo blandað hakkikjøt. Gularøtur, leyk og persillu. Smátt hakkað.
Hálvur leykur,
Hvítleyk eftir hug
Breyð bloytt í mjólk
Egg
Blandað alt við salt og pipar og ger tað til kjøtbollar. Steik teir á pannuni.
Servera so kjøtbollarnar saman við eggunum. Sera væl smakkandi.


text:
30. apríl 2018Nr. 56
Løgtingslóg um nýggjan Hvalbiartunnil við tilhoyrandi vegum
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at skipa fyri, at
1) nýggjur tunnil verður gjørdur frá Gjánhamri í Trongisvági til Niðastabotn í Hvalba, og
2) landsvegur verður gjørdur frá tunnilsmunnanum Trongisvágsmegin til verandi landsveg í Trongisvági, og landsvegur verður gjørdur frá tunnilsmunnanum Hvalbiarmegin til Nesveg, tætt við brúnna um Kjógvavatn. Nýggj íbinding verður gjørd út í Nes.
Stk. 2. Byggiútreiðslurnar til verkætlanina kunnu í mesta lagi vera 272 mió. kr.
§ 2. Henda løgtingslóg kemur í gildi dagin eftir, at hon er kunngjørd og fer úr gildi 31. desember 2024.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 114/2017


text:
Ingi Samuelsen
05.02.2018 - 08:07
Mentan > Mentan > Konsertir
Tað var Justin Timberlake, sum stóð fyri stórsligna undirhaldinum í hálvleikinum í Super Bowl finaluni í Minneapolis í gjárkvøldið.
Showið varar í 14 minuttir, og pláss varð eisini gjørt til kenda Minneapolisbúgvan, sangaran Prince, sum doyði í apríl 2016.
Prince kom fram á einum ovurstórum skíggja, og harvið fekk Justin Timberlake høvi at syngja duettina ”I Would Die 4 U” saman við Prince samstundis sum eyðkenda eyðkennismerkið hjá Prince varð víst á leikvøllinum.
Timberlake sang annars eina røð av sínum kendastu sangum, harímillum nýggjasta staklagið ”Filthy”, ið kom út fyri stuttum. Harumframt vóru "Rock Your Body", "SexyBack", "My Love", "Suit and Tie", "Until the End of Time", "Mirrors" og "Can't Stop the Feeling" á skránni.
Showið byrjaði handan leiktjøldini áðrenn Timberlake kom út á pallin á stóra leikvøllinum, har ein stórur hópur av dansarum, tónleikum og eitt ovurstórt hornorkestur vóru við.
Hetta var triðja ferðin, at Timberlake var við í hálvleiksundirhaldinum til Super Bowl. Fyrstu ferð var í 2001 sum partur av *NSYNC, aðru ferð var í 2004 saman við Janer Jackson í nógv umrøddu ”breastflash” hendingini. Prince náddi at vera við í Super Bowl á einum sinni. Tað var í 2007 tá hann millum annað framførdi stóra klassikaran ”Purple Rain” í oysandi regni.
Sí eisini: Myndir: Patriots – Eagles (33-41)


text:
Flokksfelagir úr Skúlanum á Fløtum vitja Dímunar Skúla
30. oktober 2015
Í Dímun eru vit sera fegin um samstarvið við Skúlan á Fløtum. Hetta samstarv innber at børnini í Dímun, eru partur av flokkum í Skúlanum á Fløtum.
Børnini úr Dímunar Skúla eru nakrar vikur um árið í Havn í skúla, men børnini úr Havn vitja eisini hendanvegin. Millum annað hava vit vinarbólkaskipan, soleiðis at børnini í smærri bólkum vitja hendan vegin.
Týsdagin komu Ólavur, Jóhannis, Karin Elisabet og Maiken úr 6. e at vitja Døgg. Ætlanin var at gista eina nátt, men veðrið vildi tað soleiðis at tey gistu tvær nætur. Sostatt fingu vit stundir til eitt sindur av hvørjum. Vit gingu túrar, hjálptu til í fjósinum og vóru ein dag í skúla í Dímun.
« Aftur


text:
Heri Simonsen 07.02.2018 (22:30)
Fingu rættað uppá tingini í seinna hálvleiki
H71 vann sær ein lítlan fyrimun í Faxe Kondi kappingini hjá monnum við at vinna 27-25 (10-12) á Neistanum í fyrru hálvfinaluni í Faxe Kondi kappingini.
Hilmar Leon Jakobsen var toppskjútti hjá H71 við níggju málum, og Tróndur Kragesteen var toppskjútti hjá Neistanum við átta málum.
TRÝST á PÍLIN undir MYNDINI, og hoyr samrøðuna Tróndur Arge gjørdi við høvuðsvenjaran hjá H71, danska Sonni Larsen.
Sonni Larsen var ikki heilt nøgdur við gongdina í fyrra hálvleiki, har H71 var aftanfyri, men hann er sera fegin um tingini H71 fekk at rigga í seinna hálvleiki, ikki minst skjótálopini, og tað er nakað hoyvíkingar kunnu taka við sær til seinna dystin, sum verður sunnudagin klokkan 16.
Hoyr Trónd Arge siga frá spennandi dystarendanum, og hoyr Teitur Joensen taka samanum dystin HER
Hoyr samrøðuna Tróndur Arge gjørdi við Hilmar Leon Jakobsen hjá H71 HER
Hoyr samrøðuna Tróndur Arge gjørdi við Tróndur Kragesteen hjá Neistanum HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
19.05.2018 (19:49)
KT-FRØÐINGUR (ENDURLÝSING)
Glasir søkir KT-frøðing við førleikum innan menning og dátugrunnum, sum hevur hug at gerast partur av einum fjølbroyttum og spennandi útbúgvingarumhvørvi.
Á Glasi ynskja vit at skapa ein talgildan skúla, og tí er kunningartøkni ein týðandi partur av okkara gerandisdegi. Tað er týdningarmikið, at vit hava góð starvsfólk, ið eru við til at menna skúlan, soleiðis at tøknin kann gagnnýtast til fulnar.
Í løtuni er virksemið á Glasi á trimum støðum: Í Marknagili, í Smiðjugerði og í Hoydølum. Samstundis fyrireika vit okkum at flyta í nýggja og framkomna bygningin í Marknagili. Hetta hevur við sær nógvar og spennandi avbjóðingar. Tí tørvar okkum ein dugnaligan KT-frøðing at arbeiða fulla tíð.
Uppgávur
- Felags menning av KT á Glasi
- Finna brek og loysa trupulleikar
- KT: trygd, politikkir og mannagongdir
- Skjalfesting av skipanum og mannagongdum
- Hava ábyrgd av, at skipanir rigga og verða røktar
- Veita hjálp til starvsfólk og næmingar
Førleikar
Vit ímynda okkum, at tú hevur meira enn trý ára viðkomandi starvsroyndir innan KT økið, hevur stóra vitan um forritan, dátugrunnar, TCP/IP, Virtualisering, AD, Office 365 & backup loysnir.
Vit arbeiða við webtøkni so sum HTML5, CSS3, JavaScript umframt .NET í C# og við T-SQL, so royndir og vitan innan hesi øki ella líknandi mál eru krav.
Vit leggja serligan dent á førleikar innan:
· Forritan (OOP, C# og MVC innan .NET)
· Dátugrunnar (SQL, T-SQL)
Tú ert ábyrgdarfull/ur, fyrikomandi, framfýsin og hevur áræði at seta teg inn í nýggja tøkni og avbjóðingar. Eisini dugir tú at samskifta skrivliga og munnliga á føroyskum, donskum og enskum. Tú ert røkin og hevur góð samstarvsevnir og dugir at seta orð á teknisk hugtøk, soleiðis at onnur starvsfólk skilja teg. Tú tolir eitt skiftandi arbeiðsumhvørvi við ymiskum uppgávum.
Ynskiligt er at tú hevur eina viðkomandi útbúgving innan KT, eitt nú sum datalogur, bachelor ella kandidatur í kunningartøkni ella verkfrøðingur.
Lønin er sambært sáttmála millum Fíggjarmálaráðið og avvarðandi yrkisfelag.
Umsókn til starvið saman við CV, prógvum og viðmælum o.l. skal sendast til [email protected].
Nærri kunning um starvið fæst við at venda sær til Áka Heinesen Højsted, KT-leiðara, við at senda teldupost til [email protected].
FREISTIN AT SØKJA ER 22. MAI 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Húsvætti gráa og húsvætti brúna eru bæði vanlig flest allastaðni í Føroyum, og tey minna um hvørt annað. Tó er lætt at kenna mun, tí húsvætti gráa hevur hvítt høvd.
Húsvætti gráa og húsvætti brúna eru vanlig í øllum Evropa. Her á landi eru tey vanlig í kjallarum og úthúsum og eru enntá funnin í eini smáttu í Lítlu Dímun. Ormverurnar liva av fjaðrum, ull og øðrum. Húsvætti gráa er skrásett fyrstu ferð í Føroyum í 1781, men óvist er, nær húsvætti brúna kom higar. Tað er helst komið úr Amerika til Evropa umleið 1840.


text:
28.5.09
Hvør fær hendan?
Mentanarnáttina 2009 fær ein føroyskur politikari riddarakrossin frá 200. Tað er hann við áskriftini Stokkholmssyndromið, sum avmyndað omanfyri. Hondina eigur Uni Árting, sum eisini slær á trummu í 200.
Limirnir í bólkinum hava fyrr sagt at tað er eitt sambandsfólk, ið fær krossin. Hini kunnu keypa hann.
Í ár rakar mentanarnáttin grundlógardag, danska tjóðardagin. Tí er tað bæði forkunnugt og stuttligt at teir í 200 velja júst henda dag og hetta høvið at markera aktuellu fløguna og hugsjónina aftan fyri teirra arbeiði.
Eg sigi bara tvey hundrað ferðir Viva, La Republica!
at 4:06 PM
Labels: mentan, politikkur, tónleikur


text:
Monday, December 31, 2012
Summi hjørtu anga av myrkri
Búgvi norðarlaga í verðini.
Í mínum kaldligu heystdreymum
gongur Edith Södergran berføtt.
Kjólin knýttur upp í rulk
slóðin í døggini
framvegis sjónlig.
Hvussu nógvir seinnapartar av tunglyndi
skulu dragast upp á tráð áðrenn eg kann siga:
Áh, Edith:
Gjósturin sum fýkur í loftstrappum
dirvið sum biddar sólina um eitt tyssi av svidnum vakurleika
eru bara lognbrá
støv frá brostnum kossum.
Summi hjørtu anga av myrkri.
Tað finnast verur sum ikki nýtast ljós fyri at grógva.
Skrúvar ein eingil peruna úr mánanum
gerast vit sterkar havplantur
tarafuglar flagsandi millum øgiligar stjørnur.
Døkka Edith!
Staddur so langt norðan fyri tær heilagu gravir
spyrji eg meg sjálvan hvussu tú hevði prísað Gudi.
Kanska hevði tú peikað á tann tóma stólin úti á svalanum.
Møguliga hevði tú hostað eitt sindur av tuberklalittum blóði upp
í tað hvíta lummaturriklæðið og sagt:
Eisini hetta er Gud.
S.37-38 í Tapet millum øldir eftir Jóanes Nielsen
Posted by Listin at 8:55 AM
Sunday, December 30, 2012
Ein yrking hjá Katrin Ottarsdóttir
TEY DEYÐU
ikki ræðast tey deyðu áðrenn tú doyrt
tey eru bara deyð
tú ert bara á lívi
kanska stendur skrivað í loyniligum bókum
um øll hesi deyðu sum gleða seg til tú kemur
tú
bara tú
øll hesi tú nam á vegnum gjøgnum ógloymandi leikin
ið gjørdist tín
ja so er skrivað
øll hesi sum bera agg til tín
tey sum tú ikki tímdi at dansa við
tey tú onkursvegna traðkaði á tærnar við tínum balstýrigu stálhælum
sum oftast av óvart
og við vilja
kanska bíða tey bara eftir einum kjansi at siga tær
hvussu øgiliga beistaktig tú ert
hvussu fanansliga dugnaleys tú altíð hevur verið
kanska bíða tey bara eftir at sleppa at smakka søtu hevndina
gera tær ævinleikan ótolandi
tú vart jú altíð so egin
so helvitisliga inni í tær sjálvari
afturhaldandi sum sjálv pestin
hevði ikki brúk fyri øðrum
sanniliga stendur skrivað í ósjónligum bókum
at øll tey deyðu eru har
kenslan av teimum er altuppetandi
tá tú traðkar um gátt gáttanna
nógv teirra eru ikki blíð
serliga mammur og pápar standa klár við ógloymdum ákærum
sum bara tú dugir innanat og uttanat
men hesaferð er ongin undanvegur
tú kanst ikki bara rýma
sleppa tær av fananum til
sum flytifuglur við einvegisbillett út í tóman heim
her bíðar ævinleikans brigls og vreiði
og avnoktan
eftir tær
bara tær
Síðu 48-49 í Eru koparrør í himmiríki. Yrkingar. Mentanargrunnur Studentafelagsins.
Posted by Listin at 9:35 AM
Saturday, December 29, 2012
Tær bestu listaupplivingarnar í 2012
Hetta er tíðin, tá vit líta aftur á brátt farna ár og hugsa um tað, sum fór fram. Mær dámar so sera væl sendingar og greinar, ið viðgera ársins hendingar, tí tað er sum um vit eitt evarska stutt bil kunnu billa okkum inn, at vit hava yvirlit og hava tamarhald á tíðini. Okkara tíðarrit Listin 2012 gevur sjálvandi í ein vissan mun yvirlit yvir tað, sum hevur rørt seg á listapallinum í ár, og Inger hevur eisini her á blogginum gjørt sær hugleiðingar um árið, sum fór, men harumframt havi eg gjørt mær eitt yvirlit yvir mínar bestu listaupplivingar í 2012 antin í Føroyum ella við føroyskum listafólkum uttanlands. Fyrivarni skulu takast í tann mun, at eg jú ikki havi upplivað alt, sum var at uppliva í brátt farna ári, t.d. barst mær frá at fara til heystkonsertina hjá Føroya Symfoniorkestur, sum annars hevði sera spennandi skrá, men eg hoyrdi ta frálíku Nýggjárskonsertina og eg gleði meg at uppliva ta 10. Nýggjárskonsertina 5.januar aftur í ár úr sofuni og aftur hesa ferð í sunnudagsklæðum sjálvandi. Eg havi eisini hoyrt nógv gott um fløguna hjá Ólavi Jacobsen, men havi enn ikki hoyrt hana og sama er galdandi fyri fleiri aðrar fløguútgávur. Yrkingarsøvnini hava verið nokkso nógv í ár og støðið er sum heild gott, men har mangli eg eisini at lesa okkurt enn.
Árið í
ár hevur
í stóran mun verið merkt av einum serligum solidariskum samanhaldi millum tey ymisku listafólkini, ið á ymsan hátt hava stuðlað ymsum málum og markerað teirra meiningar í mun til samfelagið og
politisku skipanina. Yvirhøvur so hendir ein broyting í hesum árum, at listin í
størri mun gerst samfelagsliga atfinnandi og interagerar við samfelagið á ein
annan hátt enn vit hava verið von við. Hetta er sjálvandi eyðkent fyri
krepputíðir, men snýr seg eisini um økta politiska og samfelagsliga tilvitið,
sum vit hava merkt síðan BADH samgongan tók við og byrjaði sítt samfelagskollveltandi
virksemi við flatskattaskipan osfr.
Men sum løgmaður sigur; tað grør um gangandi fót og eg hevði av sonnum heilt nógvar góðar listarligar upplivingar í brátt farna ári, ikki minst í Steinprenti, har eitt nú John Kørner, Peter Carlsen, Tóroddur Poulsen, Bárður Jákupsson, Marius Olsen, Claus Carstensen, Andreas Schulenburg, Daniel Milan og Svend-Allan Sørensen hava gjørt nakrar framúrskarandi myndir. Steinprentið "Onga viðmerking" hjá Tóroddi Poulsen, sum er ovast í hesum blogginum, haldi eg eisini er ein frálík, satirisk og óhugnaliga sigandi mynd. Tóroddur Poulsen hevur verið sera virkin og nógv umtalaður í brátt farna ári, ikki minst orsakað av eini vissari óstortligari útsøgn í Degi og Viku, tá hann úttrykti sínar frustratiónir yvir tær ógvusligu og heldur ómotiveraðu skerjingirnar av listastuðlinum, sum mentamálaráðharrin framdi, umframt at Tóroddur eisini í bókini Heimvitisferðin tekur heimlandið til kritiska viðgerð so to speak. Myndin hjá Tóroddi Poulsen er við í Myndaódnini, sum eg sjálv havi sett saman og sum enn er at síggja í Steinprenti. Eg havi sum heild havt virkuliga nógvar góðar listarligar upplivingar eisini av ymiskum, sum eg sjálv havi verið involverað í, t.d. konsertferðini hjá Tarira í Onglandi og framsýningin hjá Bjarne Werner Sørensen í Steinprenti og tann hjá Øssur Johannesen, sum var í Norðurlandahúsinum, Bárður Jákupsson og Marius Olsen og Ilona Raipala í Steinprenti. Framsýningin hjá Arnold Vegghamar í fimleikarhøllini í skúlanum í Viðareiði var ein heilt serlig uppliving og ein mynd hjá Zachariasi Heinesen, sum var partur av framsýningini hjá honum í Dugna gjørdi mær serligan mun, tá eg sá hana 18.desember og tað sama var galdandi fyri myndirnar hjá Silju Strøm, sum hon sýndi fram á Udvandring og Ólavsøkuframsýningini. Tá eg nú siti og hugsi, stinga alsamt fleiri góð verk seg fram í minninum, eg fái ikki nevnt alt sjálvandi, men Vendetta hjá 200 er í hvussu so er eitt politiskt verk, sum kom í tøkum tíma. Eg kann heldur ikki lata vera við at nevna LGBT framsýningina, sum saman við Pride-gonguni var eitt ítøkiligt tekin um, at føroyska samfelagið flytir seg mótvegis størri rúmd.
Vit sum vara av listini og flest onnur við munu vera greið yvir, at vit eiga góða list í Føroyum. Men vit eru altso í tí heilt serligu støðu, at sjálvur mentamálaráðharrin eftir øllum at døma er okkara størsti mótstøðumaður. Hann hevur í hvussu so er ikki megnað at greina og próvføra í mun til ta radikalu skerjingina av veitingini til mentanargrunnin (20%) og til tónleik (35%), sum tessvegna má síggjast sum dømi um vantandi virðing fyri listini og fyri armslongdarregluni. Løgmaður hevur allarhelst rætt í sínum varhuga av, at skerjingin av listastuðlinum ikki fær bilbukt við føroyskari list, men mín vón fyri 2013 skal vera, at politiska skipanin heldur enn at seta upp forðingar, stuðlar listini og dugir at síggja hvussu stóran týdning listin hevur bæði fyri trivnaðin og sum reklama hjá okkara landi.
TAKK FYRI LISTINA OG GOTT NÝGGJÁR!!
Yndislist í 2012
Bøkur:
Bøkur:
Endurtøkur hjá Sissal Kampmann.
Forlagið Eksil.
Forlagið Eksil.
Avbyrgingar hjá Tóroddi Poulsen. Steinprent
Stríðið um tað góða grasið hjá Bárði Oskarsson. BFL
Leiklist:
Breaking the waves á Tjóðpallinum, leikstjóri Guðjón Pedersen
Tónleikur:
Sunleif Rasmussen. Dancing Raindrops. Solo and ensemble works. Aldubáran. DACAPO
Eivør Pálsdóttir: room. Tutl.
Tróndur Bogason. Tónleikurin til Audition, sum Dánial Hoydal skrivaði tekstin til og sum Annfinnur Heinesen leikstjórnaði
Eivør Pálsdóttir: room. Tutl.
Tróndur Bogason. Tónleikurin til Audition, sum Dánial Hoydal skrivaði tekstin til og sum Annfinnur Heinesen leikstjórnaði
Films/videolist
Sakaris Stórá Summarnátt
Heiðrik á Heygum: OMG
Framsýningar
Træprent. Framsýning hjá Tóroddi Poulsen
í Steinprenti
í Steinprenti
Hanni Bjartalíð. Framsýning í Listasavninum og í norðuratlantspartinum í Liverpool Biennaluni
Jóhan Martin Christiansen. Crazy, Zig-Zag. About the Understanding of Space and on the Matters of My Latest Lover, R. Framsýning í Galleri Henningsen, kurator Mikkel Carl.
Annað
Tróndur Patursson Bládýpi
endurnýggjað í Listasavninum
LGBT Hvat er natúrligt. Framsýning hjá Østrøm
Carl Jóhan Jensen: Flaggdagsrøðan 25.apríl 2012
Posted by Listin at 9:49 AM
Friday, December 28, 2012
Prýðingin hjá Bárði Jákupsson
Bárður Jákupsson og Per Arnoldi vunnu kappingina um prýðing av Boðanesheiminum og nú er parturin hjá Bárði Jákupsson komin upp. Her eru nakrar fotomyndir, sum Jan Andersson tók.
(KP)
Posted by Listin at 8:41 PM
Til lukku Hanni Bjartalíð
Tað er nú greitt, at stóra listaverkið, sum Hanni Bjartalíð gjørdi til norðuratlantspartin av Liverpool biennaluni verður verandi í Onglandi, tí tað er selt Birmingham Museum and Art Gallery og New Art Gallery Walsall, har tað verður framsýnt í næstum. Verkið er greidliga eitt høvuðsverk innan føroyska list og tað er at fegnast um, at tað umvegis hjálp frá Curated Place v/Andy Brydon eydnaðist at fáa verkið varðveitt í savnshøpi. Vit ynskja Hanna Bjartalíð hjartaliga til lukku.
(KP)
Posted by Listin at 6:32 PM
Árið ið fór innan listina 4
Seinastu tvey árini havi eg til jóladagarnar gjørt eina gjøgnumgongd av árinum ið fór innan listina, har eg havi tikið stórt sæð alt við, sum er hent. Men í ár havi eg hug at gera tað eitt sindur øðrvísi. Eg havi hugt aftur á árið og valt nakrar fáar upplivingar, rák og kjak burtur úr, sum eg haldi hava verið týdningarmikil.
4. Vitan
4. Vitan
Nakað, sum hevur havt stóra ávirkan á meg persónliga í 2012 er, at tað eftir øllum at døma finst ein mótvilji móti vitan í samfelagnum. Á vári í 2012 bað Fróðskaparsetrið meg um at halda eitt upplegg um føroyska list og eg avgjørdi at nýta høvið til at arbeiða fyri at fremja samtíðarlist og serliga fyri at fremja gransking í samtíðarlist. Hetta var ikki gjørt uttan stúringar. Eg var eitt sindur fjálturstungin fyri at mítt upplegg onkursvegna kundi tulkast sum ein atfinning av granskarum á setrinum og av teirra góða arbeiði, og eg gjørdi mær ómak við at virka so visioner, sum eg nú kundi, at vera uppbyggilig og at stinga út í kortið eina møguliga gransking í framtíðini heldur enn at gronast um, at samtíðarlistin als ikki hevur funnið vegin fram til hægru læristovnar í Føroyum.
Hetta eydnaðist á tann hátt, at tær fáu reaktiónirnar, eg fekk frá akademiska umhvørvinum vóru positivar. Atfinningarnar komu frá heilt óvæntaðum staði. Fleiri mentanarbrúkarar bóru alment fram kritikk um dømini, eg brúkti í mínum innleggi. Tey hildu, at listaverkini eg hevði valt, treyðugt kundu kallast list og at tað var pínligt. Eg svaraði ikki atfinningunum og tað var orsakað av, at eg ikki dugdi at raka ein tóna, sum hvørki var merktur av óklæðiligari arrogansu ella særdari forfeingiligheit, men mest var tað orsakað av, at eg ikki skilti atfinningarnar.
Eg skilji ikki hví vit ikki hava kravt at fáa uppbygt størri vitan á mentanarøkinum, hví vit finna okkum í, at mentanarpolitisk tilvild ræður orsakað av vantandi vitan, hví vit góðtaka, at viðgerðin av listini er vantandi. Hetta fari eg at halda fram við at undra meg um í 2013.
Posted by Listin at 12:31 PM
Thursday, December 27, 2012
Árið ið fór innan listina 3
Seinastu tvey árini havi eg til jóladagarnar gjørt eina gjøgnumgongd av árinum ið fór innan listina, har eg havi tikið stórt sæð alt við, sum er hent. Men í ár havi eg hug at gera tað eitt sindur øðrvísi. Eg havi hugt aftur á árið og valt nakrar fáar upplivingar, rák og kjak burtur úr, sum eg haldi hava verið týdningarmikil.
3. Uttanlands
Í 2012 fekk Sissal Kampmann debutantprísin hjá danska akademinum, Hanni Bjartalíð tók lut í Liverpool Biennaluni, filmsfólk vóru í Lübeck, rithøvundar vóru í Göteborg og Frankfurt, tónleikarar ferðaðust frítt runt í heimum og tað hendi nógv nógv meira fyri føroyska list uttanlands.
Útflutningurin er støðugt vaksandi. Meðan listastuðulin minkar, er ynskið og viljin til at eksportera. Summir borgarar flyta permanent uttanlands, meðan listin verður lænt út í heimin fyri at profilera landið. Og tað haldi eg er gott, vit hava nógv gott at bjóða og tað haldi eg, at umheimurin skal vita av.
Eg havi seinasta árið sæð óteljandi kanningar, sum vísa, at list og mentan eru millum harbalnastu vinnugreinir og eitt av teimum fáu íløguøkjunum sum vísa vøkstur. Lítil ivi man vera um, at listin eitt av sterkastu aktivum hjá hesum landinum. Tað er heldur ikki nógvur ivi um, at eitt synergi-árin kann náast fyri listina, vinnulívið og fyri landið, um tað verður gjørt ordiligt og dygdargott.
(IS)
Posted by Listin at 11:19 AM
Wednesday, December 26, 2012
Vandamikið og oyðileggjandi fávit
Hvørja ferð eg haldi, at hámarkið man vera nátt á teirri fávitsku og snævurskygni, sum merkir landsins hægstu leiðslu, lesi ella hoyri eg okkurt, sum fær meg at ásannað, at tað ikki er so og at býttisskapurin eftir øllum at døma er markleysur!
Sum nú t.d. eg lesi á portalinum, at Kaj Leo Holm Johannesen heldur tað vera eina skeiva avgerð, tá listafólk herfyri gjørdu av at boykotta tiltøk, sum landsstýrið skipaði fyri til tess at mótmæla, at játtanin til Mentanargrunnin var skerd ein fimtapart. Løgmaður heldur, at listafólkini heldur enn at boykotta skuldu sett seg í samband við Børn Kalsø og fundast við hann um málið. Hetta kom fram, tá fíggjarlógin var endalig samtykt og tað sigst, at tingfólk fataðu hesa staðfesting løgmans sum eina innbjóðing til øll tey mongu, sum halda seg hava fingið ov lága játtan, at tey bara kunnu møta upp hjá landsstýrisfólkunum í januar mánaði fyri at biðja um hæðkaða játtan. Løgmaður sigur, at øll eiga altíð at fáa møguleikan at føra síni sjónarmið fram, men um tað førir til eina hægri játtan, visti hann ikki og nei, tað er kanska ikki lætt at siga?
Hann náði meg fyri ein løgmaður at hava. Sum eftir øllum at døma ikki hevur nakra virðing yvirhøvur fyri listafólkunum og sum sleingir út lyfti uttan at hava nakað sum helst at hava tey í. Sum einki veit, sum heldur alt ganga og sum harumframt heldur listafólkini fyri tað turra spott, tá hann sigur, at tað ikki snýr seg um stórar upphæddir. Nei, harra løgmaður, í hasum hevur tú sjáldsama rætt, og tí er tað eisini blóðskeivt at skerja mentanargrunnin við einum nógv størri parti upp á seg í mun til hvat aðrir partar av samfelagnum skulu spara.
Løgmaður vil kanska ikki vita av opna brævinum frá norðurlendsku listaráðunum, sum hefyri varð sent honum umframt mentamálaráðharranum og tingformanninum? Har stóð m.a. skrivað: "De nordiske kunstnerråd, der har været samlet i København d. 12. december 2012, udtrykker sin dybe beklagelse og alvorlige bekymring over de markante nedskæringer indenfor kunst- og kulturområdet, Færøerne sætter i værk i det kommende år. For det nordiske samarbejde er det ikke befordrende, at den færøske kunstfond (Mentanargrunurin) med ét slag bliver beskåret med 1/5 og støtte til musik beskæres med 1/3, da støtte fra de nordiske fonde i de fleste tilfælde er betinget af lokal støtte. Hvis den færøske kulturstøtte beskæres, vil det automatisk medføre mindre muligheder for færøske kunst- og kulturarbejdere at indgå i det nordiske og internationale samarbejde...".
"Tað grør um gangandi fót" heldur løgmaður og talan er hóast alt ikki um stórar upphæddir. Løgmaður hevur rætt í, at upphæddirnar áttu at verið nógv størri, men hjá nógvum listafólkum eru verandi upphæddir hóast alt grundarlagið fyri stórslignum listarligum verkætlanum. Burtur av stuðlinum verður nú í einum skarvaður ein fimtipartur. Fávitið hjá mentamálaráðharra Bjørn Kalsø og hjá løgmanni Kaj Leo Holm Johannesen er sostatt vandamikið og oyðileggjandi fávit, um hugsað verður um møguleikarnar hjá teimum mongu dugnaligu føroysku listafólkunum at fáa stuðul - eisini úr norðurlondum.
(KP)
Posted by Listin at 1:12 PM
Árið ið fór innan listina 2
Seinastu tvey árini havi eg til jóladagarnar gjørt eina gjøgnumgongd av árinum ið fór innan listina, har eg havi tikið stórt sæð alt við, sum er hent. Men í ár havi eg hug at gera tað eitt sindur øðrvísi. Eg havi hugt aftur á árið og valt nakrar fáar upplivingar, rák og kjak burtur úr, sum eg haldi hava verið týdningarmikil.
2. Listaupplivingar
2. Listaupplivingar
Mær dámar serstakliga væl smáar framsýningar, og tí hava tað á teimum minni framsýningarstøðunum, kanska serliga Steinprenti, verið fleiri framsýningar, sum hava upptikið meg nógv í 2012. Men tá eg blaði gjøgnum árið eru tað allíkavæl tvær stórar framsýningar, báðar í Listasavninum, sum standa sterkast.
Framsýningin hjá Tróndi Patursson í januar og framsýningin hjá Hanna Bjartalíð í oktober. Báðar standa klárt í minninum, tí tær vóru listarliga avanseraðar og estetiskt heilstoyptar, tí tær vóru spenningsfylltar og avbjóðandi.
Innan fyri onnur listasløg, hava upplivingarnar eisini verið stórar, Sissal Kampmann gav út Endurtøkur, Tóroddur Poulsen gav út fleiri yrkingarsøvn og Jóanes Nielsen gav út eitt savn, Tjóðpallurin hevði eina røð av fantastiskum leiksýningum og gjøgnum alt árið hava verið fleiri framúrskarandi konsertir.
Framsýningin hjá Tróndi Patursson í januar og framsýningin hjá Hanna Bjartalíð í oktober. Báðar standa klárt í minninum, tí tær vóru listarliga avanseraðar og estetiskt heilstoyptar, tí tær vóru spenningsfylltar og avbjóðandi.
Innan fyri onnur listasløg, hava upplivingarnar eisini verið stórar, Sissal Kampmann gav út Endurtøkur, Tóroddur Poulsen gav út fleiri yrkingarsøvn og Jóanes Nielsen gav út eitt savn, Tjóðpallurin hevði eina røð av fantastiskum leiksýningum og gjøgnum alt árið hava verið fleiri framúrskarandi konsertir.
Men í september gjørdist greitt, at landsstýrið hevur í hyggju at skera listastuðulin til samtíðarlistina og hetta var byrjanin til drúgt og lívligt kjak. Millum annað var sagt, at armslongdin var hótt, at listahugsjónin var afturlítandi og at samanhangur vantaði í mentanarpolitikinum. Hvussu er og ikki, man lítil ivi vera um, at ein niðurskurður uppá 18 prosent er ógvusligur og fær avleiðingar. Færri listaupplivingar verða til okkum í 2013.
Mentanargrunnurin raðfestir og óansæð hvussu nógv sjálvboðin arbeiðsmegi verður løgd í økið, er hetta syrgiligt og eg vóni, at avgerðin verður broytt. Men vit verða nokk noydd til at umhugsa hvat vit gera, verður hon ikki broytt.
Vantandi gjøgnumskygni hevur í mong ár verið ein trupulleiki innan fyri mentanarlívið. Vit hava onga vitan um hvat tær yvirornaðu mentanarpolitisku visiónirnar ganga út uppá, og vit fáa ikki gjøgnumskoðað hvussu peningurin verður nýttur. Mentanarstovnarnir eru meira ella minni sáttmálaleysir og har finnast ikki alment tilgongiligar fakligar próvførslur fyri hví peningurin verður býttur sum hann verður. Hesin trupulleikin verður enn størri nú, tá peninganøgdin minkar og øll mugu gera sær enn betri ómak fyri, at hon verður brúkt best møguligt.
Alternativt til more money, more money, more money, ynski eg mær fyri 2013, at vit fáa meira kjak, meira kunning og meira opinleika, fyri nú at brúka Kaj Leoskan retorikk.
(IS)
Posted by Listin at 8:37 AM
Tuesday, December 25, 2012
Horvnir menn, ummæli
Agnar Artúvertin hevur sent okkum ummæli av stuttsøgusavninum Horvnir menn hjá Firouz Gaini
Savnið Horvnir menn eftir Firouz Gaini er eitt savn, sum brýtur frá vanligum føroyskum stuttsøgusøvnum, tí tað er skrivað sum ævintýr ella líknilsir. Eg havi ikki lisið hinar søgurnar, sum Firouz hevur givið út, so eg fái ikki samanborið, men søgurnar í Horvnum monnum hava dám av at vera skrivaðar av einum heldur óroyndum høvunda. Evnið í savninum er at vera ættaður úr fremmandum landi, vera søguleysur, ættleiddur, úr aðrari mentan osfr. Skrivistílurin er ógvuliga deskriptivur og turrur, sjónarhornið leypir sum best ber til - tað ger søgurnar ósamanhangandi og strævnar at lesa - og tann frágreiðandi stílurin leypir eisini onkuntíð. Vit fáa lívssøgurnar hjá øllum fólkunum serveraða í óneyðuga samankroystum líki, systkjum teirra, foreldrum, ommum og abbum, hvørjum tey arbeiddu við og hvørjum klæðum tey gingu í. Slíkar lýsingar hoyra til realismu og ikki til allegoriir og ævintýr. Hetta er álvarsamt ósamsvar millum stílar, sum oyðileggur nógv í savninum. Serliga er søgan Tveir brøður stokkut í frásøgn, tí allar lívssøgurnar hjá øllum persónunum skulu fáast við. Tað er sum um Firouz absolutt má kroysta alt, sum hesir persónar hava gjørt, saman á lítið pláss. Hann byrjar við einum persóni - at hann er soleiðis og soleiðis og gongur ílatin so og so - og so fer hann víðari at lýsa næsta persón, men kemur so í tankar um okkurt, sum hann hevur gloymt við tí síðsta persóninum, og leypir so aftur til hann fyri líka at fáa síðstu detaljurnar um klædnastílin við. Tað er stuttligt at síggja sovorðið, men ikki stuttligt at lesa. Firouz leggur stundum dent á at lýsa ymiskt óviðkomandi. Td. lýsir hann klæðir og sigur okkurt sum ”segði ein kvinna í bláum kjóla” ella ”…segði ein maður í gráum klædningi” Slíkar lýsingar er púra malplaserað fokus, sum hongur í leysari luft og hevur einki samanhang við nakað sum helst, uttan at geva lesaranum eina skjóta mynd í høvdið. Og tað verður vanliga brúkt sum eitt amatørjournalistiskt trix. So, droppa tað næstu ferð.
Í søguni Horvni Ivan fáa vit at vita, at Ivan gongur sum ein berføttur Sokrates og spyr spurningar, sum fáa fólk at hugsa. Hetta dámar teimum ráðandi og ríku í býnum ikki, og teir kidnappa hann og ætla at geva honum eina sproytu frá einum ríkum lækna í hvítum kittli. Hvat vil Firouz við søguni? Er tað bara 80’arakritikkur av samfelagnum ella roynir hann at røkka djypri og nema við filosofiska evnið Brain in a Vat? Og til endans fer Ivan við blokkfloytu út úr býnum við einum hala av ungum autonomum hippiarum aftan á sær, sum ein rottufangari úr Hamelin. Tað er sum um Firouz ikki fær bestemmað seg um hann vil hava søguna at vera ævintýr, líknilsi, crime fiction ella okkurt annað.
Tað at hava alvitandi frásøgufólk er frálíkt, og tað er eitt, sum Firouz dugir væl at stýra. Tann beinleiðis talan í savninum er øgiliga veik og ótrúverdug afturímóti. Men tað sama kann sigast um eitt ótal av víðagitnum og etableraðum rithøvundum. Í roynd og veru eru tað skelkandi fáir rithøvundar í allari verðini, sum ordiliga duga at jonglera við beinleiðis talu. Eg kenni bara tveir føroyskar rithøvundar, sum dugdu tað ordiliga væl, og tey nøvnini kennir hvør einasti føroyingur.
Søgan nevnir í byranini Ivan sum ein annan Sokrates, men man skal ongantíð nevna tað, man hevur sum fyrimynd, í sjálvari søguni, tí tað oyðileggur søguna beinanvegin. Eg havi sæð nógvar føroyskar rithøvundar, og ikki bara ungar ella óroyndar, gjørt tað mistakið. Tað er sum oftast ein hugur til at spæla klókur, men hjá Firouz er tað heldur ein ógjøgnumhugsað viðmerking, sum er komin av sannari skrivigleði og at Firouz følir seg heima í tekstinum. Hetta er sera gott tekn, men tað skulu nógvar søgur skrivast, áðrenn man dugir at meta um, nær slíkt riggar og nær tað ikki riggar. Í hesum førinum riggar tað tíverri ikki.
Tó dugir Firouz væl at nýta myndir sum í ævintýrum ella søgunum hjá danska Villy Sørensen - td. ein litmiklan fugl sum mynd á evnaríkar innflytarar, ella ein múr sum mynd á okkurt, sum skilir faðir og son sundur. Men tá ein brúkar slíkar algongdar og vanligar myndir sum fuglar og berlinmúrar, eigur ein ikki at leggja ov stóran dent á ymiskt annað, sum tekur fokusið vekk frá tí, td. kynsbúningina og læknan á hospitalinum, men bara fokusera upp á myndirnar gjøgnum alla søguna og ansa eftir teim knøppu frávikum, sum lúra allastaðni.
Í skaldskapi er vanligt at geva persónum nøvn fyri at skapa eitt nærri samband við teir, fyri at gera teir heilari. Hesa snild dugir Firouz væl, men tað er tíverri ikki eitt trix, sum megnar at gera nakran mun ella bøta um ta støplandi og leitandi gonguferðina millum genrur og stíl. Vit lesa um gentuna Vár, sum varð ættleidd av ríkum fólkum, meðan fátæka systir hennara og vinkonan eita Alda og Irma - sum eru tvey bílig supermarknað í Týsklandi og Danmark har tey, sum ikki fortjena tað stóra, fara til handils. Firouz brúkar nøvn sum Djóni (føroyskt) og Frank (útlendskt) á sama hátt sum Magnus Dam Jacobsen gjørdi í sínum stórbýarskitsum. Men tað er líkasum nakað eyka, sum man ger, tá tamarhald er fingið á sjálvari søguni, søgugongdini, myndum, stíli, rødd osfr, og tað tykist ikki sum tað tamarhaldið er komið heilt upp á pláss enn. Tí er tað eitt sindur hugstoytt at lesa Horvnar menn, tí evnini eru góð, myndirnar góðar, men tað mesta bliknar í viðgerðini og samansetingini. Men um hann blívur við at skriva, so fer hann uttan iva at fáa tamarhaldið. Tað gera øll fyrr ella seinni, og tað kemur av sær sjálvum.
Agnar Artúvertin
Horvnir menn, stuttsøgur, Firouz Gaini, Mentanargrunnur Studentafelagsins, 125 s. 198 kr.
Posted by Listin at 8:51 PM
Árið ið fór innan listina 1
Seinastu tvey árini havi eg til jóladagarnar gjørt eina gjøgnumgongd av árinum ið fór innan listina, har eg havi tikið stórt sæð alt við, sum er hent. Men í ár havi eg hug at gera tað eitt sindur øðrvísi. Eg havi hugt aftur á árið og valt nakrar fáar upplivingar, rák og kjak burtur úr, sum eg haldi hava verið týdningarmikil.
1. Listafólkaaktivisma
Vit hava eftir míni meting ógvuliga lítið at takka BADH samgonguni fyri, og eg haldi, at hetta hevur verið eitt ræðuligt ár politiskt. Valdsharrarnir tíggja sær ikki sum forkelað børn, men meira sum oyðiløgd foreldur, ið als ongan áhuga hava út yvir at nøkta teirra egna platta tørv. Men kanska er onkur glotti í myrkrinum, tí tað tykist sum, at tá egoisman gerst total millum politikararnar og sosiala elendigheitin gerst fullkomin, ja so flytir tilvitið hjá fólkinum út í samfelagið og burtur frá okkum sjálvum og teirri annars konstantu miðsavnanini um okkara egnu sál og okkara egnu eydnu. Fram móti heimsins undirgangi 21.desember var mann eisini líka við at trúgva, at tilvitið fór at flyta seg heilt út mótvegis tí globala samfelagnum, men latið okkum nú taka eitt í senn.
Eg haldi, at tað hevur verið lívsjáttandi og gott at síggja hvussu listafólk gjøgnum alt árið hava gingið á odda við samfelagssinni, hvussu tey hava verið sjónlig í sambandi við listaverkfallið, Free Pussy Riot verkætlanina, Listafólkaboykottið, framsýningina ”Hvat er natúrligt?” og eina røð av markantum røðum og innleg, ið hava givið egoismu og snævurskygni skarpan gang.Hetta hugsi eg við takksemi um í sambandi við 2012 og eg vóni at síggja meira av hesum í 2013
(IS)
Posted by Listin at 9:28 AM
Monday, December 24, 2012
Gleðilig jól
Við hesi stuttligu, speirekandi jólamyndini, sum Peter Carlsen gjørdi fyri kortum í Steinprenti, bera vit øllum okkara lesarum bestu ynski fyri høgtíðina. Og i dagens anledning vil vi også på dansk ønske vore læsere glædelig jul med det sardonisksmukke juletryk, som Peter Carlsen lavede forleden i Steinprent. Godt nytår og tak for 2012.
(KP)
Posted by Listin at 11:33 AM
Eingladust 24
borgarstjórin
hevur fylt
kramarhúsini
sum hanga
á skalluta
jólatrænum
sum stendur
á grøvini
yvir føroyska
samleikan
á tinghúsvøllinum
við puddilhundalorti
hann vil
gleða børnini
og seg sjálvan
á jólum
(TP)
Posted by Listin at 11:17 AM
Sunday, December 23, 2012
Eingladust 23
óttin og eg
vit hava tað
so gott
ganga drúgvar
túrar
í brattlendi
og á sløttum
ferðast til
onnur lond
har frælsi
er eitt fongsul
og tú fært
deyðiligar sjúkur
andar tú ov djúpt
vit vitja ódjóragarðar
í trongum býum
har mordarin eltir okkum
við bangnum eygum
vit heilsa uppá hetjur
í bronzu og kopari
sum droyma
tað sama sum vit
vit ræðast ongan
óttin og eg
(TP)
Posted by Listin at 9:06 AM
Saturday, December 22, 2012
Eingladust 22
tónleikurin
hongdur
har glasið
ikki sker
og døggin
er turrur
dreymur
og
morgunin
purrar
mína
sælu
líkasælu
út
(TP)
Posted by Listin at 12:16 PM
Friday, December 21, 2012
Brahmadellar í undanvindi
Tey góðu tíðindi bórust í vikuni, at Jóanes Nielsen hevur skrivað sáttmála við Random House, sum er eitt av heimsins størstu forløgum um at geva hansara bók Brahmadellarnir út á týskum. Jóanes Nielsen gav herfyri út yrkingarsavnið "Tapet millum øldir".
http://avisen.dk/faeroesk-forfatter-faar-international-kontrakt_198328.aspx
Posted by Listin at 8:10 PM
Labels: Skaldskapur
Eingladust 21
illsintur maður
og eitt borð
og tað sum nú
liggur á gólvinum
sum eitt vælsignilsi
ið krevur eitt vælsignilsi:
spøkilsið
ið vitjaði
meg í nátt
segði mær
at tað var
einki lív
hinumegin
at tað var
eins deytt
og hesumegin
at vit aldrin
høvdu livað
Posted by Listin at 7:48 AM
Thursday, December 20, 2012
Eingladust 20
spegilinhongur
í andvekri
á vegginum
hann hevur
einki heimland
og kann ikki
bløða men
bert gráta
eitt lítið
sindur tá
eg smílist
Posted by Listin at 10:05 AM
Wednesday, December 19, 2012
Opið bræv til landsins leiðslu frá norðurlendsku listasambondunum
Lagmand Kaj Leo Holm Johannesen
Kulturminister Bjørn Kalsø
Lagtingsformand Jógvan á Lakjuni
De nordiske kunstnerråd, der har været samlet i København d. 12. december 2012, udtrykker sin dybe beklagelse og alvorlige bekymring over de markante nedskæringer indenfor kunst- og kulturområdet, Færøerne sætter i værk i det kommende år.
For det nordiske samarbejde er det ikke befordrende, at den færøske kunstfond (Mentunargrunurin) med ét slag bliver beskåret med 1/5 og støtte til musik beskæres med 1/3, da støtte fra de nordiske fonde i de fleste tilfælde er betinget af lokal støtte.
Hvis den færøske kulturstøtte beskæres, vil det automatisk medføre mindre muligheder for færøske kunst- og kulturarbejdere at indgå i det nordiske og internationale samarbejde.
Det er med en blanding af både forståelse, beundring og forstemmelse, at vi erfarer, at en lang række af Færøernes mest markante og internationalt anerkendte kunstnere har valgt at nægte at stille op til nationale repræsentative arrangementer sammen med Færøernes politikere.
Færøernes kunstnere har bidraget rigt til både det nordiske og internationale kultursamfund, og de har altid været stolte over at optræde som ambassadører for den færøske nation. Vi opfatter de færøske kunstneres beslutning som et udtryk for desperation og et nødråb til de færøske politikere, om at respektere kunsten og kulturens betydning for for det færøske samfund og dets befolknings selvforståelse.
At iværksætte besparelser på kulturområdet, der går langt ud over de gennemsnitlige nedskæringer, der i øvrigt findes nødvendige for at imødegå den internationale økonomiske krise, sender et signal til omverdenen om, at de færøske myndigheder ikke selv værdsætter sin kunst og kultur.
Færøerne har en lille geografisk udstrækning og en mindre befolkning. Derfor er de markedsmæssige muligheder for de færøske kunstnere begrænsede, og af den grund er politisk og økonomisk opbakning helt afgørende for at færøsk kunst og kultur stadig kan være til stede i verden.
De nordiske kunstnerråd appellerer til de færøske myndigheder om at genoverveje sin beslutning.
Kolbrún Halldórsdottir, formand
Bandalag Islenskra Listamanna, Island
Anders Hovind, arbejdsudvalgsmedlem
Kunstnernettverket, Norge
Brita Kåven, sekretariatsleder
Samisk Kunstnerråd
Ilkka Niemeläinen, formand
Forum Artis, Finland
Henrik Petersen, formand
Dansk Kunstnerråd
Anna Söderbäck, formand
Konstnärliga og Litterära Yrkesudövares Samarbetsnämnd, Sverige
Posted by Listin at 8:22 PM
Sein kúgv fær glæsiligastu listauppliving
Eg skal viðganga, at eg var í seinna lagi at koma mær niðan á framsýningina í matstovuni hjá Dugna á Hjalla. Og tað er ikki fyrstu ferð, fleiri framsýningar hava verið í 2012, sum eg ikki sá, m.a. ein eftir øllum at døma áhugaverd framsýning hjá Tummas Jákupi Thomsen í somu hølum. Men sambært lýsingini skuldi hendan framsýningin hjá Zachariasi Heinesen vara inntil 20.des. Tað var tessvegna eitt ordans vónbrot, at meginparturin longu í dag var tikin niður. Vónbrotið varð tó skjótt vent til inniliga gleði, tá eg fór at hyggja at teimum báðum myndunum, sum hingu eftir á vegginum í ljósu høgloftaðu hølunum hjá Dugna. Tí báðar myndirnar eru í grundini eins og sannførandi syntesir av øllum tí besta, sum er serstakt fyri Zacharias Heinesen og sum einki annað listafólk ger honum eftir. Báðar myndirnar eru klassiskar í so máta, at tær avmynda hansara fasta myndevni, bygdina við havið. Men í omanfyristandandi mynd sameinir listamaðurin tveir málihættir soleiðis, at úrslitið gerst ógvuliga abstrakt samstundis sum myndin gevur eitt sansaligt boð uppá sjálva kensluna av ljós og mjørka. Myndin er lutfalsliga strangliga bygd upp í níggju flatar í ymiskum bláum og gulum tónum, sum miðskeiðis niðarlaga í myndarúminum upploysast til ein ótálmaðan litdans í violettum, reyðum, grønum, bláum og gulum. Hetta er ein framúrskarandi og frísk mynd hjá Zachariasi Heinesen og tað sama er galdandi fyri hina myndina, sum eg seti inn niðri undir her. Tíverri eru fotomyndirnar bert viðfáningar í mun til teir veruligu málningarnar soleiðis sum tú sært tær í veruleikanum, jú, hetta gjørdist av sonnum ein stór listauppliving hjá seinari kúgv.
Sjálvsognarstovnurin Dugni er fyrrverandi ALV, sum arbeiðir til frama fyri teimum arbeiðstarnaðu. Dugni hevur aftur í ár latið gera eina sonevnda kærleikskúlu, sum er eitt listarligt jólaprýði. Tróndur Patursson gjørdi tað fyrstu, Hansina Iversen ta næstu og í ár hevur Zacharias Heinesen gjørt ta vøkru Kærleikskúluna, sum er heilt serstøk, munnblást og sum fæst til serligan gávuprís um jólini. Ein meiningsfull gáva, har gevarin stuðlar eini góðari søk. Allur søluágóðin fer til mennandi virksemi hjá Dugna. Endamálið hjá Dugna er at stuðla arbeiðstarnaðum við mennandi virksemi og útbúgving, so hesi hava møguleika at fáa vinnuførleikan aftur. Zacharias Heinesen sigur soleiðis um Kærleikskúluna og meðan eg lesi hansara litríku orð, leitar hugur mín aftur til tann framúrskarandi málningin, sum hongur eftir uppi í Dugna og glitrar litfagurt sum ein ælabogi og sum døgg í grasi:
Kærleikin er sum sólin
Kærleikin er sum sólin -
hevur allar litir í sær.
Sólin er stundum brandgul,
reyðviolett ella gulgrøn.
Nú er kærleikin bláviolettur.
Tú lyftist upp í loft,
sveimar í ørsku.
Gloymir alt fyrilit,
tú verður findarglaður
og eyðnusælur.
(KP)
Posted by Listin at 2:25 PM
Listafólkaboykottið stendur við
Listafólkaboykottið hevur varað síðani Sunleif Rasmussen mælti til tess í Degi og Viku tann 2.november, tvs. í knappar 50 dagar og higartil hava heili 101 listafólk skrivað seg uppá boykottaralistan her á Listablogginum. Ætlanin við boykottinum er at ávirka opiniónina og altso at fáa mentamálaráðharran til at taka skerjingaruppskotið aftur. Vit taka fult undir við listafólkunum, men hava tó gjørt okkum ávísar tankar og stúringar um nærmastu framtíð. Mentamálaráðharrin letst jú ikki ikki um vón og listafólk eru fíggjarliga sæð ein ógvuliga útsettur og veikur samfelagsbólkur uttan verkfalskassar ella aðrar sosialar tryggingar. Í hesum sambandi havi eg spurt Sunleif Rasmussen um eina støðulýsing viðvíkjandi listafólkaboykottinum. Og nú tíðin er farin at nærkast til heiðurslønarhandan, tá mentanarheiðurslønir landsins verða latnar, spurdi eg m.a. um hvørt listafólk, ið boykotta kunnu loyva sær at taka lut í hátíðarhaldinum 15.januar og um tey evt. kunnu loyva sær at taka ímóti heiðurslønum.
SR: Starvslønirnar er ein heiður, ið almennu Føroyar lata fyri avrik, ið listafólk
hava framt. Bjørn Kalsø hevur als ikki lut í heiðurslønum landsins. Hann er
bara statistur, ið letur heiðurslønirnar, vegna almennu Føroyar.
KP: Bjørn Kalsø letst ikki um vón, er tá nøkur orsøk at halda áfram við listafólkaboykottinum?
SR: Tað, at myndugleikarnir ikki látast um vón, og sýna sín maktfulkomuleika, er orsøk í sjálvum sær, at halda áfram við boykottinum.
KP: Hvørjar verða avleiðingarnar, heldur tú, av skerjingini av mentanarjáttanini?
SR: Avleiðingarnar av skerjingini av játtanini hjá Mentanargrunninum verða, at 20% færri fløgur koma út, at 20% færri bøkur koma út, at 20% færri listatiltøk verða framd osfr. Hetta eru beinleiðis avleiðingarnar, men tað eru so ómetaliga nógvar avleiddar vinnur, ið fáa minni virksemi orsakað av niðurskurðinum. Tað er alment kent at hvør íløgukróna í list, gevur samfelagnum millum 5 og 10 krónur aftur. Mantraið hjá høgrapopulistiska landstýrinum er, at fólk skulu arbeiða meira. Niðurskurðurin av Mentanargrunninum fer at hava við sær, at listafólk noyðast at arbeiða meira fyri minni. ES hevur gjørt tað øvugta. Tey økja játtanina til list sum ískoyti til at koma skjótari úr kreppuni. Hetta tí at tey ásanna at upplivingarvinnan er skjótast vaksandi vinnan í heiminum, og harav er listin týdningarmesti parturin.
Mentamálaráðharrin, Bjørn Kalsø stendur eftir øllum at døma rimmarfast uppá ætlan sína um at skerja ta føroysku mentanarveitingina við einum fimtaparti. Hann virðir ikki armslongdarregluna og eftir øllum at døma virðir hann heldur ikki landsins listafólk so mikið sum at troysta sær at geva teirra fult skilliga og væl grundaða mótmæli gætur. Samanumtikið sær tað sostatt tíverri út til, at boykottið stendur við.
(KP)
Posted by Listin at 9:09 AM
Eingladust 19
seti megsjálvan
á borðið
tá andarnir
koma
á vitjan
í nátt
Posted by Listin at 6:05 AM
Tuesday, December 18, 2012
Vencil 12. er komin
Ein óhóskandi jólagáva
Endiliga! Ikki jólatrøll! Nú er hann her! Vencil tólvti er komin, og 2012 er ikki liðugt.
Hvør er so Vencil tólvti? Jú, vit kunnu her siga, at hann ikki er hóskandi hjá børnum og smásárum sálum, ið ikki tola tekstir, ið eru ópolitiskir, óetiskir, ójarðligir, óveruligir, men sum hava stórsligna góðsku, ið røkkur langt inn undir húðina. Jólini kunnu gerast langlig. Høvuðsendamálið er at flyta seg úr einari sofu til eitt búgvið borð og frá tømda borðinum yvir í somu sofu. Viðhvørt slanka vit ein túr á vesið at gera jólamatin burturúr okkum. Alt hetta átið, og allur hesin góði maturin má og skal eisini skolast niður við onkrum. Ein góð havnarøl er ikki at forsmáa, men best av øllum og tað, sum eisini liggur longri á enn allur matur og nógvar havnarøl, er ein góður Vencil.
Tey, sum hóast frámælið fara at ogna sær ein Vencil tólvta, ella sum fara at keypa sær ein og einar tveir til gávus, tey kunnu vænta sær ótespiligar upplivingar. Fyrstur í Vencli er Tóroddur Poulsen, síðani Alexandur Kristiansen. Eftir hesar heimligu yrkjararnar kemur ein døkk, óetisk og rasistisk søga eftir amerikanska rithøvundin, James Baldwin. Eftir hann kemur ikki minni ómenniskjaligi teksturin eftir unga, russiska høvundin, Jurij Bujda, og tá ið hann er lisin, er tíðin komin til seks søgur frá lívinum eftir deyðan, sum amerikanski nevrologurin, David Eagleman hevur skrivað. Kim Simonsen, doktari, hevur tvær yrkingur úr Keypmannahavn, og so tekur Martin A. Hansen yvir. Sámal Soll skrivar eina metastuttsøgu um navnabroyting, og Oddfríður Marni Rasmussen hevur skrivað eina stuttsøgu, har forteljarin ikki er til at hava álit á, og at enda er ein debutantur, sum eitur Trygvi Danielsen. Hann hevur skrivað eina vakra stuttsøgu.
Ritstjórarnir á Vencli bjóða føroyingum av at keypa Vencil og lesa hesar ljótu og vøkru og avbjóðandi tekstir.
Posted by Listin at 10:59 PM
Labels: Skaldskapur, Tíðindaskriv
Subscribe to: Posts (Atom)


text:
Soleiðis fer ferðslan at ganga í nýggja skúlagrannalagnum
Musikskúlin, Skúlin á Fløtum og Glasir verða næstu grannar. Stór ferðsla verður í økinum við Landavegin, úti á Fløtum og í Marknagili um tvey ár, tá ið teir tríggir nýggju skúlarnir standa lidnir. Mett verður, at upp til 1.500 bilar fara at koyra til skúlarnar hvønn morgun, har teir annaðhvørt seta næmingar av ella skulu parkera bilarnar.
Síggj í filminum niðanfyri, hvussu ferðslan kemur at ganga.
Les meira í in.fo: Seks
ljóskurvar í Marknagili
Keldur: in.fo/Sosialurin


text:
07 Vestur
07 Vestur er føroyskt fótbóltsfelag úr Vágoynni, sum varð stovnað 6. november í 2007. 07 Vestur er úrslitið av einari samanlegging millum FS Vágar og SÍ. Árini 1993 - 2007 var eitt annað felag í Vágoynni, sum nevndist FS Vágar (Fótbóltssamtakið Vágar), tað var eitt samstarv millum SÍF og MB, og í 1998-2002 var SÍ eisini við. 07 Vestur var sum nevnt stovnað í 2007, sum navnið eisini sipar til. Fyrsti venjarin hjá 07 Vestur var Piotr Krakowski.[1] 07 Vestur spældi í 1. deild í 2010, teir vunnu deildina og fluttu upp í Effodeildina. Teir endaðu næstniðast í bestu deildini og í 2012 spæla teir aftur í 1.
Myndir[rætta | rætta wikitekst]
07 Vestur dreingir U16 móti FC Suðuroy, 28. apríl 2012.


text:
Meðan SEV legði biografin og alt landið lamið í ein tíma í gjárkvøldið, eydnaðist ikki at taka lívið av Livjatan, nýggja russiska stórfilminum um korrupta borgarstjóran við Barentshavið, ið fær alt illavorðið at eydnast, so leingi hann hevur etableraðu kirkjuna hjá sær og við sær. Men leggið til merkis, at óetableraða kirkjan var eisini har, hon sum keypti breyð á sama staði sum fólkið, men slapp ikki uppí partin hjá borgarstjóranum. Men henda lítilætna kirkja slapp at siga lyklasøguna um Livjatan og at geva fólkinum breyð. Men tá fór ljóð og kamera í svínastallin. Frá Job og Sálmunum fóru vit við russiska fátækraprestinum til Matteus 7,6. Sterkur filmur. Ole Wich tók ivasomu myrkursmyndina omanfyri, tá ein SEV maður, sum var millum áskoðararnar, fekk arbeiðsboð og kundi greiða fulla salinum frá skaðanum. Ein serstøk film noir løta og forsmakkur uppa sólarmyrkingina um tveir mánar, meðan Klubbin skonkti eina myrka. Men hósmorgunin varð bjartur eins og allir aðrir morgnar hesa myrkursins tíð. Um svarta fjørðin hevur Ternan so trúliga siglt við fullum ljóskastara framman og aftan, so øll í Nólsoy síggja, hvat tey hava uppá breyð ein myrkan vetrarmorgun. Eisini vit, sum búgva í Havn, sum annars bara hava ljóskastarar í Gundadali.
Onkuntíð hugsi eg, at Føroyar eru ein heilt serstøk tjóð av upplýstum íverksetarum, at finna uppá tað mest ótrúliga í mótbrekku, sum á sløttum fjørði. Hetta var so nýggjasta almenna íverksetaraætlan: Ternan, sum sigur mær, og øllum nólsoyingum, hvat teir hava uppá breyð, og sum ansar eftir, at vit ikki stinga bitan í eygað. Takk fyri ljósið, almennu Morgunføroyar!


text:
Eg stuðli Poul Michelsen, landsstýrismanni í Uttanríkis- og Vinnumálum
Altjóða politikkur -
Eg eri sambandsmaður, og eg stuðli Poul Michelsen, landsstýrismanni í Uttanríkis- og Vinnumálum, í tí avtaluni, sum hann hevur gjørt í Útnorðurráðnum
Tað skal ongin danskur uttanríkisráðharri ógilda eina avtalu, sum landstýrismaðurin hevur gjørt við Ísland og Grønland. Talan er um eina politiska yvirlýsing, har samstarvið verður skipað millum londini - ein púra ófarlig yvirlýsing ella avtala.
Máti skal verða við undirbráttligheit - um vit góðtaka sovorðna framferð.
Men eg haldi, at landsstýrismaðurin skuldi tiki lut á ráðstevnuni í Keypmannahavn og ført fram okkara sjónarmið og fylgt við í tí, sum fer fram altjóða, herundir í Arktis.
Kaj Leo Holm Johannesen
løgtingsmaður fyri Sambandsflokkin
RN


text:
Minst til P-skivuna
maks 2 tímar
mánadagur 21. mai 2018
Stongt
týsdagur 22. mai 2018
Hamburgaryggur v/eplum, grønmeti og smelti
mikudagur 23. mai 2018
Fiskaflak v/kips og remuladu
hósdagur 24. mai 2018
saltkjøt v/eplum, reyðrøtum og piparrótssós
fríggjadagur 25. mai 2018
Lambasteik v/eplum, reyðkáli og sós
Nýtt frá SMSFleiri tíðindi ›
Starvsfólk til Miklagarð
Miklagarður sóknast eftir fólki til kassan og til kioskina. Les meir her.
The Purple Hulls á Torginum
Vælljóðandi country tónar úr Texas, við tvíburunum Penny & Katy, verða at hoyra á Torginum í SMS, mikudagin 30.mai, kl.16.
Bro á Torginum
Bro, er maðurin handan hittið “Hvor er du bro ?”, sum er spælt yvir 12 milliónir ferð á Spotify. Vit gleða okkum til 9.juni, kl.16.
Tey nýggjastu bløðiniFleiri bløð ›
Miklagarðsblaðið -Vika 21
Miklagarðsblaðið -Vika 20


text:
Karl Martin: Onkuntíð mást tú snúgva tær
Ein av upprunaligu rockstjørnunum í Føroyar tosar um framførslur, sum skulu lukkast hvørjaferð.
Karl Martin Samuelsen er ein legenda í føroyskum rocktónleiki. Sum sangari í Hjarnum gjørdist hann ein av upprunaligu rockstjørnunum íFøroyum, og síðani ungligaárini hevur hann verið virkin í tónleikalívinum.
Nú bíðar ein framførsla á landsins størsta tónleikatiltaki fyri framman, tí Karl Martin og hansara menn í Hjarnum spæla á Summar Festivalinum í august.
Karl Martin er kendur fyri at syngja væl, og í hesari videosamrøðuni verður hann spurdur, um hann hevur havt nakran kiksara á palli, og um framførsluna á Summar Festivalinum.
Hygg eftir video her:


text:
Orð: Albrecht av Brandenburg
Lag: Gamalt føroyskt sálmalag
Týtt: G. Bruun
1. Tað, Guð mín vil, tað komi á,
hans vilji er hin besti.
Hann styrk og hjálp vil øllum fá,
ið álit á hann festu,
hann frelsir tey í hvørji neyð,
ið á hans náði trúgva;
tí barnakor
teim gav hans orð,
og hjá teim vil hann búgva.
2. Á Guð eg altíð troysta vil,
hann er mín lívd og gleði,
alt tað, hann ætlar, beri til,
tí hann ger barn sítt fegið;
hans kongavald man verja alt.
Hann er hin fasti klettur,
tann fjallaborg,
ið týnir sorg,
hans orðið aldri grettur.
3. Tí fari fegin eg úr verð,
tá Guð mín vil meg kalla,
hans orð mær lovar, at mín ferð
mær væl í lag skal falla,
tí sonur hans til deyðalands
fór mína skuld at rinda,
og enn hans hond
man loysa bond,
sum meg í syndum binda.
4. Lov, tøkk og heiður skulu tær,
miskunnar faðir, vera,
ið son tín gav at bjarga mær
og syndir mínar bera;
mín styrki er bert tú í verð,
tá hon fer burt sum skuggi,
tó veri mær,
sum best tú sær,
tað er mín troyst og uggi.


text:
Orð: Fanny Crosby
Lag: Ira David Sankey
Týtt: Jákup Olsen
1. Tøkk fyri Orð títt, Frelsari dýri,
opna várt eyga dýrd tess at sjá,
beri til hjartað vit tað og vísdóm,
alt, ið tí forðar, tak okkum frá.
Niðurlag: Tøkk fyri Orðið, greitt tað at boða
veri tað nú várt mið og várt mál.
Hjálp okkum eyðmjúkt fylgja tess ráðum,
sannleik tess goymi væl vár sál.
2. Tøkk fyri lyfti, áminning, ugga,
Orðið, sum lykt og ljós várt er her,
peikar har upp, hvar sælan ósagda
fløðir um alt, sum livir og er.
3. Sæl eru tey, ið Orðinum fylgja,
ævigt tey verða Harranum hjá,
lívstræið góða veitir teim grøðing,
drekka har sæl av lívsins á.


text:
Fyrstu ferð Norrønt Dagsverk varð fyriskipað millum lesandi í Føroyum, varnaðist eg yrkjaran Líggjas í Bø og einasta yrkingasavn hansara Til Lívið. Sjáldsamt, at ein føroyskur yrkjari tekur upp eitt so fjart evnið, sum Sharpeville morðini og viðurskiftini í Suðurafrika, sum fyri fimmti árum síðani vóru so út av lagi.
Hetta var í 1985 og vit – Birita, Maja, Aref, Jón og eg sjálvur – komu eftir, at vit eiga nógv í felag við ung í Suðurafrika. Vit eru norðast og sunnast í sama havi, har sólin rísir og setir um somu tíð. Saman kundu vit í Vesturkirkjuni og í hølunum hjá LFÚ staðfesta somu sosialu indignasjón, tá fólk eru fyri skipaðum órætti. Um kvøldið setti bispur krúnuna á verkið og handaði innkomna peningin, útvið hálva miljón, til almenna umboðið fyri ungdómsdeildina hjá South African Council of Churches, Jacqueline Williams.
Tá plakatir skuldu prentast til Norrøna Dagsverkið hetta árið, spurdu vit fryntliga yrkjaran úr Klaksvík um loyvi at brúka brot úr yrking hansara Suðurafrika (yrking vígd teimum myrdu í Sharpeville). Tað var gamaní.
Minnist, at íslendska prensmiðjan Hreinar Línur prentaði yrkingina hjá Líggjasi í Bø á øll uppsløgini. So tætt er millum íslendskt og føroyskt, at orðið liva bleiv til lífa. Har var einki annað at gera enn at Jón og eg settu okkum at klippa og klistra nýtt føroyskt orð omaná, so lífa bleiv til liva!
Tit andu í øldir á egnari grund
í svølti, í ótta og iva.
Spakført tit kravdu ein einasta rætt
- rættin at liva!
Í dag fór eg oman á Býarbókasavnið at lána annað av teimum báðum eintøkunum, sum har eru. Eg vildi lesa føroyska harmkvæði úr Sharpville umaftur. Og tað heldur enn. Lesið Líggjas!


text:
30. januar 2018
FÁ5 skipar fyri stórum tiltaki á Torginum, fríggjadagin 2.februar. Sí nærri skrá her.
Skráin:
Kl 13. Tiltakið byrjar. Sjúkrarøktarfrøðingar bjóða øllum vælkomnum.
Kl 13 – 17 Høvi verður at royna ymiskt innan sjúkrarøkt, heilsufremjan og fyribyrging. Til ber eisini at keypa plakatin ”Verð okkara”.
Kl 13 – 17 Spurnakapping. Hepni vinnarin fær eitt vikuskifti fyri 2 vaksin og 2 børn á Hotel Skálavík.
Kl 15. Siri Stenberg heldur røðu.
Kl 16. Jensina Olsen framførir.
Kl 17. Vinnarin av spurnakappingini verður drigin, og málningurin ”Verð okkara” verður handaður Barna- og ungdómspsykiatriini.


text:
Makao, sum altíð hevur staðið í skugganum av nógv ríkara og størra granna sínum fyri eystan, Hongkong, er eitt lítið útnes og tvær smáar oyggjar, ið eru bundnar saman av einari brúgv og einari byrging. Makao varð latið Kina aftur í 1999. Tá ið portugisar lótu valdið frá sær - eftir at hava verið har í næstan 450 ár - var tað endin á elsta evropeiska hjálandinum í Asia. Hóast Portugal lat Makao aftur til Kina í 1999, heldur kapitalistiska skipanin fram í 50 ár.
Býarmyndin í Makao er merkt av spælihúsum og gistingarhúsum. Spælihúsini draga mong ferðafólk hagar, tí kinverjum dámar ógvuliga væl at spæla, og ikki er loyvt at spæla um pening í Hongkong. Meiri enn triðingurin av allari inntøku í Makao er av spæli.
Makao ger alskyns vøru til útflutnings, t.d. klæði og elektróniskar lutir, fýrverk, leiku og kunstblómur. Hvønn dag koma láglønt verkafólk úr Kina at arbeiða í mongu verksmiðjunum í Makao.
Høvuðsríkið í Eysturasia er ovurstóra Kina, men har eru eisini stormbarda flatnalendi í Mongolia, Norðurkorea og Suðurkorea, fruktagóða oyggin Taivan og gomlu, smáu hjálondini Hongkong og Makao. Kina er av fjølbroyttastu londum. Fyri vestan hækkar oyðimarkarkenda lendið upp í djúpar dalar og høg fjøll. Tibet, sum áður var sjálvstøðugt ríki, men sum Kina hertók í 1950, verður nevnt "tekja heimsins", tí at tað liggur so høgt. Í norðara parti í Kina á markinum móti Mongolia er turra og oydna Gobioyðimørk. Í Eysturkina og Norður- og Suðurkina er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum.
Fáar áir í heiminum gera so stóran skaða sum Gulaá, ella Huang Heá. Javnan hevur hon floymt upp um áarbakkarnar og verið atvold til, at túsundtals fólk eru druknað. Tí verður hon eisini kallað "Neyð Kina". Sum hon rennur eystur ígjøgnum Miðkina, ber hon nógva fína mold, nevnd fokdust, við sær. Moldin litar ánna gula, haðan er navnið Gulaá komið.
Ein av aðalhugsjónunum í gamla kinverska átrúnaðinum, konfusianismuni - nevnd eftir kinverska heimspekinginum Kungfutzu - er trúskapur ímóti ættini og virðing fyri forfedrunum. Tí eru mangir siðir knýttir afturat siðbundnum jarðarferðum í Eysturasia. Hesir siðir skulu vissa, at tí deyða skal einki skorta hinumegin. Á gravarbakkanum ofra tey, ið varða av, mat og brenna pappírspengar og myndlar av bilum, súkklum og øðrum lutum, sum sálin skal hava við sær til himmals
Kinamúrurin, sum ringir seg ígjøgnum Norðurkina eystan úr Gulahavi og vestur til oyðimerkurnar í Miðasia, má sigast at vera eitt av undurverkunum úr fornøld. Farið varð at laða múrin í 4. øld f. Kr., men meginparturin av honum varð gjørdur í 14. øld at verja kinverskar bøndur fyri flakkfólki úr Mongolia. Múrurin er heimsins longsta bygningsverk, næstan 6.400 km langur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Makao
Vídd: 16,4 km2
Fólkatal: 567.957
Alment mál:
kinverskt, portugisiskt
Átrúnaður:
buddisma 45%, kristindómur 16% og aðrir 39%
Stýrirlag:
Serstakt umsitingarøki, Kina
Gjaldoyra:
pataca (MOP)


text:
Vilmund Jacobsen 15.05.2018 (21:29)
Smá útlit til útróður hesa vikuna
Fýra ísfiskalínuskip hava fiskað í íslendskum sjógvi, og tvey teirra landa fyrst ella miðskeiðis í hesi vikuni. Hini bæði skipini landa neyvan fyrr enn í næstu viku.
Umframt ísfiskalínuskipini fiska eisini tvey frystilínuskip í íslendskum sjógvi, og eitt frystilínuskip fiskar í føroyskum sjógvi.
Trý ísfiskalínuskip fiska í føroyskum sjógvi, og tey koma væntandi inn at landa síðst í hesi vikuni.
- Streymurin harðnar, sum vikan gongur, og veðrið verður umskiftandi. Tí er ikki væntandi, at tað verður so nógvur útróður hesa vikuna, vita tey á Fiskamarknaði Føroya at siga.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her